text:
Takkabræv úr Bolivia2. mars 2020
Boliviahjálpin hevur fingið takkabræv fyri ta hjálp, vit sendu teimum í 2019. Brævið er at lesa niðanfyri (umsett) og mynd er av brævinum. Boliviahjálpin verður aftur í ár. Nærri kunning um hetta kemur seinni.
Q´ochis 5. Desember 2019
Góðu NÆMINGAR OG LÆRARAR Í FØROYUM
“de nuestra consideración”
Árgangurin, sum fekk endaligt prógv frá skúlanum í des 2019, kallaður FENIX (Stríðsfólk fyri vón og nýggjum hugsjónum), og teirra foreldur vilja hervið senda sína djúpastu tøkk til allar næmingar og lærarar í Føroyum fyri allan stuðulin til útgerð til skúlan, sum vit hava móttikið. Stuðulin hevur gjørt okkara læring møguliga, hann hevur latið upp fyri fleiri vitanarmøguleikum, og hann hevur givið okkum betri møguleikar at vera á sama støði sum næmingarnir inni í býnum. Hetta ger tað møguligt hjá okkum at fara á universitetið at lesa víðari. Uttan tykkara hjálp hevði hetta ikki kunnað latið seg gjørt, og vit høvdu verið verandi á einum tilafturskomnum støði uttan møguleika fyri framgongd.
TÚSUND TAKK FYRI ALLAN STUÐULIN, SUM VIT HAVA FINGIÐ, SUM HEVUR GJØRT OKKUM TIL BETRI FÓLK VIÐ BETRI LÍVSGÓÐSKU. VIT BIÐJA TYKKUM UM AT HALDA ÁFRAM VIÐ AT STUÐLA KOMANDI ÆTTARLIÐUM FYRI AT TEY SKULU FÁA SOMU MØGULEIKAR. GUÐ VÆLSIGNI Í RÍKILIGT MÁT HVØNN EINSTAKAN AV TYKKUM OG TYKKARA FAMILJUR.
Í vissuni um at tit altíð fara at vera í okkara hjørtum vilja vit at senda tykkum hesa hjartaligu heilsan í vón um at síggja tykkum millum okkum í nærmastu framtíð
Vegna FENIX árgangin
José Fernando Rojas Angulo, formaður fyri árgangin
Gabriela Madrano Avalos, næstforkvinna
Ariel Vargas Aragón, “secretario de hacienda”
Jasinta Azurduy de Pinto, umboð fyri foreldrini


c: text/html

text:
Frá hugskoti til veruleika
Hjá okkum er eingin uppgáva ov stór.
Skuldi tú staðið við eini størri uppgávu, eiga vit serkøn fólk innanfyri eitt nú
innandura arkitektur og ergonomi av innbúgvi.
Hetta loyvir okkum at veita tykkum, allarhelst, ta bestu tænastuna, av bæði dygdargóðum og stílfullum innbúgvi.
Skuldi tú staðið við eini størri uppgávu, eiga vit serkøn fólk innanfyri eitt nú
innandura arkitektur og ergonomi av innbúgvi.
Hetta loyvir okkum at veita tykkum, allarhelst, ta bestu tænastuna, av bæði dygdargóðum og stílfullum innbúgvi.

robotstxt: allowed

filter: keep


text:
Løgtingsvalið 1916
Løgtingsvalið í Føroyum í 1916 varð hildið hin 28. februar 1916, men bert í sunnari parti av Føroyum. [1]
Úrslit[rætta | rætta wikitekst]
Sambandsflokkurin misti tveir tingsessir, men var framhaldandi størsti flokkur á Føroya Løgtingi, við 10 av teimum 20 sessunum.
Ávísingar úteftir[rætta | rætta wikitekst]
- Løgtingsval skift á valdømi og flokkar (1906-2004), hagstova.fo
Keldur[rætta | rætta wikitekst]
- ↑ Løgtingsval skift á valdømi og flokkar (1912-1916), statbank.hagstova.fo


text:
Ónskvøldið er áttanda umfar á skránni og tá gongur leiðin til Skála. Skála liggur í løtuni á aftasta plássið við einum stigi. Vit hava tvífalt so nógv stig á sjeynda plássið.
Søguliga sæð, so er Skála ein trupul mótstøða hjá TB – tað væntar greinaskrivarin at nógvir núverandi og ikki minst fyrrverandi TB-leikarar kunnu vátta.
Av teimum seinastu 15 dystunum so hevur Skála vunnið níggju, TB fýra og tveir eru endaðir javnt. Í fjør vann Skála allar tríggjar dystirnar. Sostatt er nakað hjá TB at rætta uppá og taka hevnd – vónandi hava Ingason og Raben innstilla kanónirnar.
Eitt er vist og tað er at fyrsti sigur hevði verið kærkomin nú, eisini fyri at koma í nánd av ÍF og EB/Streym, sum liggja á ávikavist á sætta og sjeynda plássið.
Dysturin verður ónskvøldið klokkan 18:00 og verður vístur á R3 hjá Televarpinum við Jóan Paula Jacobsen sum frásøgumanni.
Maðurin við floytuni verður Jóhan Hendrik Ellefsen.
Mynd: Mariann Mikkjalsdóttir


text:
Jenis, bjóða nú amerikumonnum Hvannasund!
Nú horyrist at Jenis skal á fund við høgru hond Joe Biden’s í Keypmannahavn fyrst í komandi viku. Vit vita at áhugin fyri Føroyum í hernaðarhøpi aftur er ovurhonds stórur. Tað er ikki bara radarin á Sornfelli sum talan er um, men eisini vilja amerikumenn hava eitt fast tilhaldsstað á føryskum firði ella havn til teirra skip.
Mín holdningur í hernaðarmálum er at vit eru partur av vesturlendsku hernaðarsamgonguni, ongin sum helst ivi um tað. Men tað er heldur eingin ivi í míni sál um, at tað bert eru og skulu vera vit 53tús. føroyingar sum her á klettunum búgva og virka, sum einsamallir bjóða og føra tær samráðingar við Nato sum skulu til.
Kríggj og hernaðardubbing er av tí ónda, men í tí stóra geopolitiska spælinum er lítið meir hjá okkum at gera enn at ýla við úlvunum.
Og tá ið vit nú verða drigin við í hetta spæl, er líka gott at gera tað ordiligt og at draga so nógv úr hesum til okkara fyrimunar sum yvirhøvur gjørligt. Bæði sum arbeiðsskapandi her á landi og í tí at vinna okkum betur handilssambond um í víðu verð.
Vit hava økir her í norðoyggjum sum eg meti verða væl egnaði til góðar havnaumstøður. Hesar eiga vit at bjóða fram og tá slepst eisini undan brúka okkara verðandi dýrt betaltu havnir longur suður á landi. Teimun hava vit brúk fyri sjálvi til egin skip.
Við Langaklett millum Depil og Toftir er sera veðurgott og gott at gera havn. Væl vard við høgum fjøllum. Atkoman eru djúpir og góðir firðir. Eisini er hetta burtur frá særtum eygum í miðstaðarøkinum.
Hetta hevði verið eitt boost og eitt slag av afturbering til øki eystan Múla sum jú er stórur partur av mandatinum hjá landstýrismanninum sum skal bera samráðingarnar.
So Jenis, bjóða amerikumonnum Hvannasund sum teirra tænastu havn.


text:
Her eru úrslitalistar og -fílur frá svimjistevnuni nú í vikuskiftinum, sum Ægir skipaði fyri í Klaksvíkar Svimjihøll. Jana Bjartalíð Thomsen setti nýtt føroyskt juniormet í 200 firvald, og Ægir-gentur settu nýtt føroyskt juniormet í 4×100 blandað.
- Úrslit sum tekst-fíla: aegir-stevna-okt-2016-urslit.txt
- Úrslit sum html-fíla: aegir-stevna-okt-2016-urslit.html
- Hagtalsfíla til WinGrodan: re161022.txt
- Hagtalsfíla til SwimRankings: Results_Klaksvik_2016-10-22.lef
Tilsamans vóru tey 114 svimjarar og 59 liðsvimjingar úr 6 feløgum sum kappaðust 786 ferðir tilsamans í 40 kappingum.


text:
12. mars 2021
Fyriskipararnir av Virkin Vágur eru so mikið væl nøgdir við átakið, at tað bæði heldur fram og verður útbygt við at leggja av at roykja.
Samstarvið millum Vágs kommunu og Fólkaheilsuráðið heldur fram. Í døgunum 15. til 24. mars verður sjóneykan sett á royking og tað at leggja av at roykja.
Býráðið í Vági hevur sett sær fyri, at heilsan hjá borgarunum skal raðfestast hægri. Fyrsta heilsuátakið hjá kommununi í ár var Virkin Vágur, sum koyrdi allan februar mánað, har heilsufremjandi tilboð í kommununi vóru lýst og onnur vóru ment til átakið. Í alt vóru 65 almenn tiltøk í Vági í februar mánað, og luttøkan til tiltøkini var sera góð. Nú verður bygt uppá Virkin Vágur heilsuátakið og saman við Fólkaheilsuráðnum verður sjóneykan sett á royking og tað at leggja av at roykja. Í 10 dagar koyrir átakið Virkin Vágur: Kom og legg av, har tiltøk og tilboð verða fyri borgarar í kommununi.
Byrjað verður mánadagin 15. mars, tá Magni Mohr frá Fólkaheilsuráðnum kemur í Miðlatún, at greiða frá um royking og hvørja ávirkan royking hevur. Fyrilesturin verður kl. 19.00. Týsdagin 16. mars skipar Vágs kommuna saman við Fólkahelsuráðnum fyri tveimum skeiðum um at leggja av. Talan er um tvey 1,5 tíma skeið, har undirvíst verður í 1 tíma og hálvur tímur er settur av aftaná undirvísingina til prát og drekkamunn. Kl. 13-00 til 14.30 verður fyrsta skeiðið og næsta skeiðið byrjar kl. 16.00. bæði skeiðini verða í Miðlatúni. Avmarkað pláss er til hvørt av skeiðinum. Tilmelding fer fram við at senda ein teldupost til info@vagur.fo. Í samband við átakið, so verða eisini QR-kotur klistraðar á øll stubbarør á kommunalum bygningum, sum vísa til kunningartilfar um roykistop.
Ein Facebook bólkur er stovnaður, har borgarar, sum ætla at gevast og sum hava lagt av at roykja, kunnu stuðla hvørjum øðrum og deila góð hugskot. Bólkurin eitur Virkin Vágur: Kom og legg av. Í bólkinum er eisini roykistop vegleiðari, sum kann stuðla og vegleiða.
Fólkaheilsuráðið hevur eisini sms skipan, har tú kanst sms’a ‘gevst’ til 1919. Við at sms’a til 1919, so fær tú sms sendandi í tveir mánar. Sms’ini eru ókeypis og ein kann altíð melda seg til skipanina.
Virkin Vágur verður ikki slept. Á heimasíðuni hjá Vágs kommunu, undir Frítíð, finnir tú Virkin Vágur í menulinjuni. Við at trýsta á Virkin Vágur, fær tú eitt yvirlit yvir hvørji heilsufremjanditilboð eru í kommuni hvørja viku. Út yvir at hetta tilboð er gott fyri allar borgarar, so er tilboðið um at síggja heilsufremjandi tilboðini í kommununi sera gott fyri teimum, sum nú fara at leggja lívsstílin um og leggja sigarettirnar á hillina. Fólkaheilsuráðið upplýsir, at tað er sera umráðandi at hava okkurt at takast við, meðan lagt verður av at roykja, og her kunnu tey heilsufremjandi tilboðini gera mun.


text:
"Tvøroyri eigur hetta projektið, og her skulu øll vera vælkomin."
Soleiðis sigur Viberg Sørensen um felagið Naddoddur.
Bátafelagið Naddoddur bleiv stovnað 19. november 1995 á Tvøroyri. Endamálið var at byggja seksæring og neyst og soleiðis varðveita part av gomlu føroysku mentanini.
Í 1996 fekk felagið Pakkhúsið á Tanganum til ognar frá P/F N.J. Mortensen, og ætlanin um at byggja neyst bleiv slept.
31. mars 1997 bleiv báturin Naddoddur flotaður. Johan Olsen, bátabyggjari á Tvøroyri, bygdi seksæringin.
Bátafelagið eigur eisini 9 optimistjollur og fleiri gamlar træbátar, sum standa ymsastaðni runt fjørðin.
Einar Hammer hevur lagt stóra orku í at fríðka fiskastykkið, ið er næsti granni hjá Naddodda.
Hoyra samrøðurnar við Viberg Sørensen og Einar Hammer, sum vóru í sendingini Summarmorgun í morgun.


text:
Byggideildin hjá J&K Petersen søkir eftir 4 timburmonnum.
Í sambandi við vaksandi byggivirksemi í felagnum, verður søkt eftir 4 timburmonnum.
Vit bjóða góðar arbeiðsumstøður undir skipaðum viðurskiftum.
Løn sambært avtalu.
Ynskir tú at vita meira um arbeiðið, ert tú vælkomin at seta teg í samband við Fríða Reinert Djurhuus á tlf. 58 50 63.
Umsóknir til størvini skulu vera okkum í hendi seinasta lagi 27. september 2020. og kann umsókn sendast á teldupost: starv@jkp.fo, ella við at gera avtalu við Fríða.


text:
Har eru søgur um hópdrápsmannin í viktorianska London, sum møguliga var kongligur, og tann óhugnaliga søgan um barnið, sum hvarv.
Óloyst brotsverk tekur okkum við á eina ótrúliga ferð gjøgnum hesi andstyggiligu brotsverk.
Vit hoyra um sunnudagsskúlalæraran, sum var undir illgruna í tveimum ógvisligum morðum.
Vit hoyra eisini um ein ránsmann, sum leyp úr einum flogfari og síðan hvarv, ein mann, sum varð dripin við einum eitrandi regnskjóli, og nógv, nógv annað. Nógv er at vera bilsin og ovfarin um.
Grønur faktakrabbi
Aftur


text:
Á Torginum 14. september 2021
2021-09-14 Á Torginum
Vertur: Eirikur Norðberg
Skrá:
Intro: Vælkomin og frágreiðing frá sendingini og resumé frá seinasta parti av Hjálpt úr neyð
Sangur: Jóannes Poulsen – Hví skal eg tungur vera
Annonsering
Sangur: Sirikit Jacobsen – Á vári spírar
Tala: Richard Schwartson – Sæst Koltur av Velbastaðhálsi – 030921
Sangur: Ólavur á Váli – Guds kærleiki
Annonsering
Sangur: M.C. Restorff – Ongantíð (Hildin)
Upplestur úr Hjálpt úr Neyð. Fløga 2 track 4-9. Síða 27-39 (Hjørdis Háberg Petersen lesur)
Sangur: Syng mín sál 3 – Stór er tín trúfesti
Annonsering/endi


text:
Í Kastrup var tað líka við, at tey máttu sløkkja metalsøkjararnar í kvøld, tá Bragdarungdómar full-lessaðir við gulli, silvuri og bronsu fóru gjøgnum trygdareftirlitið. Ongantíð áður hevur fongurin í størstu donsku ungdómskappingini, Tårnby Games, verið so stórur. Bragdið hevur verið fastur fúsur til Tårnby Games seinastu árini, og hesuferð varð talan um størsta ferðalagið nakrantíð. Ferðalagið fór avstað fríggjadagin við yvir 30 íðkarum og nógvum foreldrum, leiðarum og venjarum.
Kappast varð bæði leygar- og sunnudagin, og báðar dagarnar gekk sum eftir ánni. Heiðursmerki í hópatali skolaðu yvir Bragdarhópin og nógv heilt góð, ja óvæntað góð úrslit spurdust eisini burturúr. Fleiri bólkamet eru sett, og eisini vóru fleiri, sum kláraðu okkurt A-krav til talentbólkin.
Serliga yngru luttakararnir stóðu seg væl, og Jónas Isaksen, 9 ár, rann alt sundur og saman á bæði 60 m og 400 m. Á 400 m rakk tíðin ikki bara til bólkamet hjá dr. 9 ár, men eisini hjá dr. 10, 11 og 12 ár!!
Nógv onnur úrslit og nógvir aðrir íðkarar áttu at verið nevndir her, men verður tað ov drúgvt. Frásagnir frá kappingunum eru á heimasíðuni hjá Bragdinum: www.bragdid.fo og øll úrslitini eru at finna á hesi slóðini: http://test.mars-net.dk/meet/ShowMeet.aspx?MeetId=7139ae44-2711-47c3-af76-e87758f854e3
Hans Erland stóð seg sera væl, hóast hann er eitt ár yngri enn flestu av hansara mótstøðumonnum. Eiri og Jónas eru longu tveir rutineraðir harrar.


text:
Tann góða tilgongdin fyri børn og ung við Cerebralari Paresu
CP Føroyar tekur undir við CP-rapportini hjá danska Socialstyrelsen og CP Danmark um, at gransking og royndir innan CP økið, vísa greitt, at persónar við Cerebralari Paresu tørva eina skipaða tilrættalagda tilgongd, sum er tvørfaklig og tvørgeiralig.
Vegleiðing til foreldur og mynduleikar
CP Danmark hevur sett sjey tilmæli saman úr CP-rapportini at vera fyrimynd fyri einari góðari tilgongd fyri børn og ung við Cerebralari Paresu. Vit í CP Føroyar eru sannførd um, at vit eisini í Føroyum at skipa eina Góða tilgongd fyri børn og ung við Cerebralari Paresu eftir sama leisti. Vit í CP Føroyar heita á mynduleikarnar at seta seg í samband við okkum hesum viðvíkjandi.
Tey sjey tilmælini eru hesi:
Rættstundislig tvørfaklig útgreining
Tað hevur avgerandi týdning, at eitt barn, sum fær diagnosuna Cerebrala Paresu- ella tá tað er mistanki um Cerebrala Paresu – skjótast gjørligt fær eina gjølla tvørfakliga útgreining av sínum førleikastøði.
Hendan rættstundisliga og gjølla útgreinanin er fortreytin fyri, at fakfólk til rætta tíð kunnu staðfesta støði/styrki av teimum kompleksu fylgjunum og seta inn við teimum best møguligu innsatsunum. Tað verður tí tilmælt, at “stundislig útgreinan av barnsins førleikastøði verður raðfest høgt.
Socialstyrelsen mælir til at:
Øll børn, ið fáa sett diagnosuna Cerebrala Paresu, ella har tað er illgruni um Cerebrala Paresu, fáa beinleiðs eftirfylgjandi eina fysio- og ergoterepeutiska útgreining.
Øll børn, ið fáa sett diagnosuna Cerebrala Paresu, ella har tað er mistanki um Cerebrala Paresu, fáa eina neuropsykologiska kanning so tíðliga sum tilber, og seinast, tað 5. árið áðrenn barnið fer í skúla.
Øll børn, ið fáa sett diagnosuna Cerebrala Paresu, ella har tað er mistanki um Cerebrala Paresu, verða útgreinað fyri samskiftis og málsligar avbjóðingar, so skjótt, ið tað er mistanki um, at barnið ikki mennir aldursvarandi samskiftis førleikar.
Stundisligur heildar innsatsur
Tað hevur týdning, at tann rætti innsatsurin verður settur í gongd í beinleiðis framhaldi at útgreingini. Tað eisini týdningarmikið, at tað verða sett greið mál fyri framgongd í samband fyri hvørt einstakt barn – og tann samlaða innsatsin, eins, at tey settu málini motivera og geva meining fyri barnið og familjuna.
Fyri børn við kompleksum fylgjum av CP er oftað tørvur á fleiri ymiskum innsatsum, rættaður í móti ymiskum førleikatarni. Í tí sambandinum, hevur tað týdning, at tað verður gjørd ein gjølla ætlan fyri, nær og hvussu, arbeitt verður við teimum ymisku økjunum.
Socialstyrelsen tilmælir, at tað í samband við einum “tíðliga”/stundisligum tvørfakligum innsatsi av barninum, verður sett inn við málrættaðum innsatsum rættað í móti motorisku, kognitivu og samskiftis førleikatarni við atliti á menning av/ kompensatión fyri niðursettum/ manglandi førleikum.
Leypandi uppfylging um barnsins framgongd
Gjøgnum javna tvørfakliga útgreining, eigur tað at vera fylgt upp á barnsins menning, og um teir ítøkiligu innsatsirnir hava tilætlaðu ávirkanina.
Fyri børn við kompleksum fylgjum av CP verður tað tørvur í gjøgnum barndómin á, at innsatsir javnan verða tillagaðir, nýggj mál staðfest, ella at nýggir innsatsir vera valdir.
Somuleiðis er tað týdningarmikið, at barnið og familjan uppliva samanhang og kennir seg aftur í tilgongdini. Socialstyrelsen tilmælir, at tað javnan verður fylgt upp á barnsins framgongd, og at allir innsatsir javnan tillagast, so barnið allatíðina verður møtt við bestu møguligu samansettu innsatsunum.
Socialstyrelsen tilmælir, at tað til eina og hvørja tíð verður tikið atlit til barnsins “søgu”/hendingagongd, tá tað í yvirgongdum skal samansetast nýggir innsatsir til barnið. Tað er t.d. týdningarmikið, at barnið ikki verður møtt við broyttum innsats metodum í skiftum, orsaka av manglandi vitan hjá nýggjum fakfólki, men, at man fastheldur verandi vælvirkandi mátar/tilgongdir, so leingi, tað/teir/tær geva meining fyri barnið og vísa effekt.
Innsatsir rættaðir í móti venjing av førleikum og kompensatión
Børn við kompleksum fylgjum av CP hava vanliga tørv á nógvum ymiskum innsatsum, ið rætta seg í móti at menna og viðlíkahalda funktiónsførleikan.
Tað er týdningarmikið, at tað í sambandi við at gera málsetningar og ætlanir um innsatsir, eisini verður støða tikin til, hvørjir førleikar, ið skulu mennast gjøgnum venjing, og hvørjir, ið skulu stuðlast og mennast í gjøgnum kompensatión.
Tað er í hesum samanhanginum týdningarmikið, at foreldrini og barnið eru nógv lutakandi í at leggja ætlanirnar fyri at tryggja, at tey menningar mál, ið sett verða, geva meining fyri barnið. Í nøkrum umstøðum kann tað verða meira týðandi at kompensera barnið fyri ein niðursettan førleika enn at venja førleikan.
Socialstyrelsen tilmælir:
Hugsast skal bæði í venjandi og kompenserandi innsatsum, so barnið tíðliga í tilgongdini kompenserast fyri niðursetum/manglandi førleikum og soleiðis fær møguleika at menna seg gjøgnum luttøku í teimum aktivitetum, eitt vanligt barnalív eisini umboðar.
Innsatsir, sum rætta seg í móti venjing, tilrættaleggjast, so hædd verður tikin fyri, at barnið samstundis kann liva eitt so vanligt barnalív sum til ber.
Innsatsur við familjuni í miðdeplinum
Familjan kring barnið við kompleksum fylgjum av Cerebralari Paresu hevur ein avgerandi leiklut í tí dagliga í mun til at stuðla undir barnsins venjing av førleikum, barnsins meistran av egnum førleikatarni eins og barnsins trivna og lívsgóðsku.
Diagnosan Cerebral Paresa kemur ofta sum eitt yvirraskilisi fyri foreldrini, og tey hava sum væntað tørv á ymiskum sløgum av stuðli, vegleiðing og innsatsum fyri at kunna meistra tað óvæntaðu støðuna og nýggja foreldra leiklutin, á bestan hátt.
Socialstyrelsen tilmælir:
Í so stóran mun, sum tilber, verður stuðlað upp um gerandisdagin hjá foreldrunum, so familjan kann fáa nøktandi fortreytir fyri einum góðum familjulívi.
Foreldrini verða stuðla at finna íblástur hjá og deila royndir við foreldur í somu støðu, t.d. í gjøgnum luttøku í netverki.
Foreldrini verða stuðla at meistra tað óvæntaðu uppgávuna, sum tað er at stuðla, menna og uppdraga eitt barn við týðandi førleikatarni.
Samskipan
Flestu børnini, ið hava kompleksar fylgjur av Cerebralari Paresu, hava tørv á innsatsum tvørtur um sosial-, heilsu- og undirvísingaøkið.
Socialstyrelsen tilmælir:
Kommunan átekur eina proaktiva samskipandi funktión við jøvnum uppfylgingum og samskipan av innsatsunum kring barnið og familjuna.
Fakfólk við ábyrgd á ávísu økunum er í jøvnum samskifti við hvønnannan og samskipa tann samlaða innsatsin til barnið.
Kommunur umhugsa fyrimunir við at gera samstørv við aðrar kommunur ella onnur økistilboð, so høgt spesialiseraðir innsatsir til børn við kompleksum fylgjum av cerebralari paresu vera grundfestir í einum skikkaðum vitanarumhvørvi.
Vitanargrundað praksis
Børn við kompleksum fylgjum av Cerebralari Paresu hava brúk fyri einum høgt spesialiseraðum innsatsi á fleiri økjum. Útgreining og samanseting av innsatsum til hesi børn krevur tískil atgongd til nýggjastu vitanina á galdandi økjunum.
Socialstyrelsen tilmælir:
Kommunur, sum møta børnum við kompleksum fylgjum av Cerebralari Paresu, tryggja sær, at tær hava atgongt til aktuella/dagførd høgt spesialiseraða vitan og um neyðugt, inndraga vitan uttan fyri kommuna fyri at lyfta uppgávuna.
Fakfólk vera javnan bjóðað førleika menning, so tey hava dagførda vitan um innsatsir til børn við kompleksum fylgjum av Cerebralari Paresu
Kommunan inndregur “Den national videns- og specialrådgivningsorganisation (VISO)”, tá kommunan hevur tørva á øktari vitan um, hvussu innsatsurin til barnið kann tilrættileggjast.
CP Føroyar ynskir at leggja afturat, at vit eru tøk at vegleiða og vísa víðari til hvar servitan um Cerebrala Paresu fæst.
Keldur:
https://www.cpdanmark.dk/
https://www.cpdanmark.dk/media/380148/guide-til-gode-indsatser-for-boern-og-unge-med-cerebral-parese.pdf


text:
Í rósunnar miðju
Bókaklubbin
- Síður: 132
- Útgávuár: 2018
- Upprunamál: svenskt
- Innbinding: innbundin
- Rithøvundur: Martin Widmark
- Myndir: Ola Skogäng
- Týðari: Vagnur Streymoy
Stefan og pápi hansara halda jól saman einsamallir, eftir at mamman tók lívið av sær seinasta heyst. Nógvir ósvaraðir spurningar liggja eftir hana, og Stefan má finna svarini!
Hann sníkir seg at lesa eitt bræv, ið hon skriv aði stutt áðrenn, hon doyði. Hon ljóðar bang in í brævinum, og fyritøkan, hon arbeiðir fyri, heldur eyga við henni.
Brævið endar við eini tekning av eini rósu, har evarska smáir bókstavir hómast inni í henni.
Gátuføru boðini frá mammuni leiða Stefan út í ísakalda Stockholm móti øðrum ábendingum, sum hon smuglaði út, so virksemið hjá fyritøkuni kann verða avdúkað!
So líðandi merkir Stefan, at hann verður forfylgdur. Tess fleiri ábendingar hann finnur, jú greiðari verður tað, at forfylgjarin hevur ábyrgdina av, at mamman doyði. Verður hann tann næsti?
EIN SPENNANDI BLANDING AV SKALDSØGU OG TEKNIRØÐ.
MARTIN WIDMARK KENNA VIT FRÁ VÆLUMTÓKTU BÓKUNUM UM DETEKTIVSTOVUNA HJÁ LASSA OG MAIU, MEN HANN SKRIVAR EISINI TIL EITT SINDUR ELDRI LESARAR. EITT SERA SPENNANDI LOYNDARMÁL TIL TEIRRA AT SLÚKA.


text:
Logaritma
Logaritmufunksjónirnar vórðu í fleiri hundrað ár nýttar at lætta rokniarbeiði, serliga til at býta tøl og at falda. Tað var skotin John Napier sum fann upp logaritmurnar, tá ið hann arbeiddi við rótum. Tær vóru so at siga tátíðar lummaroknarar. Logaritmufunksjónir, sum vit stutt skriva , eru einsháttaðar og injektivar funksjónir av á . Logaritmufunksjónirnar eru óendaliga nógvar í tali, og fyri tær allar galda fyri øll og í hesar reglur:
Nullpunkt hava allar logaritmur í , t.e. , og í grundtalinum hava logaritmurnar allar funksjónsvirðið 1, t.e. er grundtal , logaritman við grundtalinum verður skrivað . Funksjónin, sum á lummaroknaranum verður skrivað , hevur eftir hesum grundtalið 10. Hon verður nevnd 10-tals logaritman og átti av røttum at verið skrivað . Hin logaritman á lummaroknaranum, , hevur tann eginleikan, at viðberin í punktinum hevur halltalið 1. Hon verður nevnd náttúrliga logaritman. Grundtalið hjá verður skrivað , t.e. , har sum . skrivast ikki sum brot. og munnu vera kendastu bókstavarnir í støddfrøðini.


text:
Bjørn Kalsø
Løgtingslimir
Bygd: Syðradalur, Kalsoy
Tilknýti:
- Eg búgvi á útoyggj
- Eri ættaður av útoyggj
- Eg elski útoyggjarnar
Eg eri føddur og uppvaksin á Syðradali í Kalsoynni, sum tá var útoyggj, og sum framvegis er útjaðari - um ikki útoyggj, sum Fugloy, Svínoy, Mykines, Hestur, Skúvoy, Koltur og Dímun eru, tí ferðasambandið hjá okkum er betrað munandi síðan Sam loysti Barrskor av. Tað er serliga umhvørvið, fólkið, náttúran og friðurin, sum eru vorðin ein partur av mær, og sum eg ikki kann vera fyriuttan!
Eg viðmæli útoyggjarnar tí: Náttúran og hennara margfeldi liggur fyri fótinum, tað er friðarligt og klokkan (tíðin) missir mestsum takið á tær, fólkið er fyrikomandi og har er altíð okkurt at takast við bæði hjá børnum og vaksnum.
Hesi støð, søgur ella hendingar, eru eftir mínum tykki serliga áhugaverdar: Kalsoyggin er ein perla øll sum hon er, og tað eru hinar útoyggjarnar við. Søgan um, hvussu útoyggjafólk hava búleikast og yvirlivað í øldir, er áhugaverd í sjálvum sær. Men serstakar og áhugaverdar hendingar eru knýttar at øllum útoyggjunum. Eitt nú er hendingin, tá blankaskálafólk fyri góðum 200 árum síðan fluttu bygdina eysturum til Syðradals, eitt gott dømi. Sagnir og søgur um, hvussu Tróndur í Gøtu røkti Kalsoynna og rak allan seyðin í Galvsrættina, um Risan, sum gjørdi eina roynd at gleiva um Leirvíksfjørð, um Húsarænarar, sum m.a. brúktu mannakjøt til agn, um Kópakonuna í Mikladali, um Páll Fanga og søgurnar um trøllini á Trøllanesi eru eisini dømi úr rúgvuni.
Uttan lív á útoyggjum missa vit ein týðandi part av okkara mentan, og verða fátækari sum tjóð og sum ferðamál! Tí er tað gott, at Útoyggjafelagið er við til at seta kikaran á útoyggjarnar.


text:
FBF stórar ætlanir fyri landsliðini í flogbólti
Framsøkna málið er, at um 3-4 ár skulu A-landsliðini hjá kvinnum og monnum leika í evropiskum CEV undankappingum. Langtíðar avtalur eru gjørdar við landsliðsvenjarar í hesum sambandi og ungdómsarbeiði fyri landslið hjá FBF verður harumframt tillagað hesum málið.
Higartil hava føroysku A-landsliðini í flogbólti leikt á oyggjaleikum, leikt onkrar kappingar sum eru skipaðar fyri smærri lond og so onkrar einstakar landsdystir. Landsliðsarbeiði hevur so verið skipað eftir hesum einstøku kappingum ella dystum.
Á aðalfundinum hjá FBF, sum varð hildin hin 13. juni 2021, valdi Magnus Tausen at fara frá sum formaður eftir at hava sitið í sessinum í 20 ár, og í hansara stað var Peter Holm valdur sum formaður. Magnus Tausen heldur tó áfram í nevndini. Winnie Simonsen stillaði ikki uppaftur og ístaðin var Jóhan á Mýrini valdur. Nevndin hevur síðani skipað seg við Jónley Poulsen sum næstforkvinnu.
Nýggja nevndin hevur lagt framsøknar ætlanir fyri landsliðini. Málið er, at um 3-4 ár skal Føroyar kunna luttaka í vanligum evropiskum undankappingum fyri A-landsliðini hjá monnum og kvinnum, og sum ein avleiðing av hesum verður ambitiónsstigið fyri U-landsliðini eisini uppstigað. Hetta merkir, at talan frameftir fer at verða um eitt áhaldandi landsliðsarbeiði og ikki bara fyrireikingar til einstakar kappingar.
“Hetta er gjørt, tí tað er neyðugt at royna at lyfta ambitiónsstigið fyri flogbóltin og at geva okkara bestu leikarum nýggjar avbjóðingar eins og at geva øllum leikarum okkurt spennandi at stremba eftir fyri á tann hátt at menna flogbóltin í Føroyum”, sigur nýggi formaðurin, Peter Holm
Í hesum sambandi eru langtíðarsáttmálar gjørdir við venjara hjá kvinnum og monnum.
Jens Bang, er settur sum landsliðsvenjari hjá monnum umframt U19, við tí málið at byggja upp eitt lið, sum um 3-4 ár kann taka stigið og luttaka í vanligu undankappingunum hjá CEV. Jens Bang hevur sum venjari vunnið eina røð av donskum meistaraheitum, steypakappingum og norðurlendskum meistaraheitum og hevur m.a. verið hjálparvenjari hjá danska kvinnulandsliðnum. Suni Hansen verður hjálparvenjari hjá Jens Bang.
Lars Engell, sum í eina tíð hevur verið landsliðsvenjari hjá kvinnum heldur áfram umframt at hann eisini heldur fram sum venjari hjá U19. Tó hesufer við einum langtíðarsáttmála við sama málsetningi sum venjarin hjá monnum. Lars hevur eisini vunnið eina røð av donskum meistaraheitum, steypakappingum og norðurlendskum meistaraheitum, umframt at Lars longu kennir føroyskan flogbólt, tí hann frammanundan hevur verið venjari hjá kvinnulandsliðnum, umframt høvuðsvenjari hjá KÍF. Kristian Mikkelsen verður hjálparvenjari hjá Lars Engell.
Arbeiðið við U landsliðunum verður eisini uppstigað, og arbeiðshættirnir tillagaðir málsetningunum fyri A-landsliðini. Fyri U15 og U17 hjá gentum er Romica Øster settur sum venjari, ímeðan Christian Imhoff er settur sum venjari fyri U15 og U17 hjá dreingjum.


text:
Josh Bull kunnaði um útbúgvingarmøguleikar í USA20. august 2018
Hevur tú hugsað um at lesa í USA? Vilt tú vita nakað um, hvussu umsóknargongdin er og hvørjar møguleikar, tú hevur fyri at lesa “over there”? So var høvið at lurta og seta spurningar mikudagin 22. august í døgurðasteðginum (frá kl. 11:40 til 12:10) í Marghøllini (høli 1.08) á Glasi.
Glasir hevði vitjan av Josh Bull, virkandi leiðandi konsuli á amerikonsku sendistovuni í Keypmannahavn. Hann hevði framløgu um tað at lesa í USA, um hvat tú skalt vita, áðrenn tú søkir, um umsóknargongdina og um, hvat amerianska sendistovan í Keypmannahavn kann hjálpa við, tá tú ynskir at lesa í USA. Hann svaraði eisini spurningum úr salinum.
HVAR: Marghøllin – høli 1.08 (høllin við svørtum gólvi, sum liggur beint við Atrium og ítróttarhøllina)
NÆR: Mikudagin 22. august frá kl. 11:40 til 12:10
HVØR: Josh Bull, virkandi leiðandi konsuli á amerikonsku sendistovuni í Keypmannahavn
Tiltakið var alement.


text:
Trýst á myndina fyri at fáa myndina í fullari stødd!
Lagt út: 24. apr. 2013
Myndaevni: Grind
Um myndina:
Grind í Vági í 1939 (?)
Á myndini:
Árstal: 1939
Myndina tók:
Myndina hevur Bygdasavnið fingið eftir búgvið hjá Jákup og Astrid á Dul.
1 Comment
-
Pidde (april 28th, 2013 at 13:43)
Ein ógvuliga stutlig mind har grindin er inni í kirkjugarðinum, ein dupult mind! Minnir meg um mind íð Karl Mortensen tók av kirkjuni og so av Ljómi,uttan at flita filmin, tá framkalla var, sat sangkórið uppi á takinum frá takrennuni og uppeftir, fín mind og nógvur látur afturvið.


text:
Uganda
Uganda (enskt; Republic of Uganda, swahili; Jamhuri ya Uganda), ella Lýðveldið Uganda er stórt land í Eysturafrika við umleið 36 mió. íbúgvar.
Søga[rætta | rætta wikitekst]
Tá ið farið var at leggja jarnbreytir í 1931, fingu túsundtals ugandarar arbeiði. Í Uganda fekk jarnbreytafelagið sær eisini arbeiðarar úr Asia, sum vórðu sendir heimaftur, tá ið arbeiðið varð liðugt.
Fyri tað, at Uganda loysti frá Bretlandi, var tað ríkt land. "Perlan í Afrika" kallaði kendi politikarin Winston Churchill tað. Men í 1986 var landið oyðilagt og á húsagangi. Frá 1971 til 1979 stýrdi rái einaræðisharrin Idi Amin landinum. Túsundtals menniskju vórðu jagstrað og myrd. Evropearar og ásiatar vórðu riknir av landinum, og hald varð steðgað, tá ið umheimurin varnaðist, hvussu rotið og harðrent Idi Amin-stýrið var. Í 1979 varð Idi Amin rendur frá og flýddi, men viðurskiftini batnaðu ikki fyrr enn í 1986, tá ið Yoweri Museveni kom til valdið og gjørdist forseti í landinum. Uganda stríðist nú við at endurreisa búskapin og fáa í gildi fólkaræðiliga stýrisskipan.
Búskapur[rætta | rætta wikitekst]
Ídnaður[rætta | rætta wikitekst]
Oljuvinna[rætta | rætta wikitekst]
Í Uganda eru ovurstórar nøgdir av olju funnar, og í 2009 byrjar beinhørð kapping millum heimsins størstu oljufeløg, ið síggja sær møguleika fyri vinningi í landinum. Startskotið til hetta var í januar 2009, tá kanadiska oljufelagið Heritage Oil fann tað, sum helst er størsta fund á landi sunnanfyri Sahara. Hetta fund ber heitið "Giraffe 1", og metingin sigur, at har finnast í minsta lagi 400 milliónir tunnur av olju. Síðan hava útlendsk oljufeløg funnið tíggjutals onnur fund har vesturi í Uganda. Til samanberingar kann nevnast, at í sjeytiárunum vóru oljufundini í Norðsjónum 400 milliónir tunnur. Nýggjasta metingin haðani er, at umleið 20 milliónir tunnur eru eftir, áðrenn liðugt er við olju úr Norðsjónum. Kandiska Heritage Oil hevur borað átjan brunnar í Uganda, og í øllum brunnunum varð olja funnin. Síðsta oljufelag, ið fann olju í Uganda, var írsk-bretska Tullow Oil í august 2009. Hetta felag metir, at minst 700 milliónir tunnur eru í vestara partinum av Uganda.
Politikkur[rætta | rætta wikitekst]
Mannarættindi[rætta | rætta wikitekst]
Samkynd[rætta | rætta wikitekst]
Tingið í Uganda hevur fyrireikað eina lóg, sum loyvir mismuni og hatri mótvegis samkyndum, tvíkyndum og transpersónum. Lógin, ið verður rópt Anti-Homosexuality Bill hevur verið ávegis síðani 2009. Umrødda lógin heimildar mismuni mótvegis teimum, ið eru, ella kunnu hugsast at vera, samkynd. Núverandi revsilóg í Uganda forbjóðar longu, at fólk av sama kyni eru saman kynsliga, men nýggja lógaruppskotið er nógv meira víðgongt. Lógaruppskotið leggur upp til deyðarevsing fyri provokerandi samkyndleika, ger tað revsivert, um man ikki innan 24 tímar fráboðar, at man veit um ein samkyndan og kann geva sjey ára fongsulsrevsing fyri at arbeiða fyri rættindunum hjá samkyndum, tvíkyndum ella transpersónum. Sudan, Jemen, Móritania, Iran og Saudiarábia hava longu sett deyðarevsing í verk fyri samkyndleiki [1].
Í Uganda verður arbeitt við einari lóg, sum skal gera tað revsivert við deyðadómi at vera samkyndur við HIV, og revsivert við lívlangari fongsulsrevsing at gifta seg við einum av sama kyni. Barack Obama hevur kalla lógaruppskotini andstygilig, men mest víðgongdu røddirnar í Uganda vilja enn gera lógirnar veruleika. Uganda samtykti í 2014 eina lóg sum ger at samkynt kunnu revsast við upp til lívlongum fongsli. Lógin ger tað eisini revsivert ikki at melda tann sum er undir illgruna fyri at vera samkyntur í Uganda, og lógin er fordømd av so at siga øllum Vesturheiminum. Noreg og USA hava millum annað steðga allari peningaligari hjálp til landið. Allir samkyntir ugandarar fáa friðskjól í Skotlandi [2].
Keldur[rætta | rætta wikitekst]
- ↑ http://current.com/entertainment/wtf/89592119_in-7-countries-homosexuality-the-death-penalty.htm
- ↑ http://www.heraldscotland.com/news/home-news/scots-bid-to-offer-ugandan-gay-law-asylum.23551827
Hygg eisini at[rætta | rætta wikitekst]


text:
Tjóðveldi vil drena føroyingar í livistøði fyri 2 milliardir árliga
19. november 2018
Hyggja vit nærri at útsøgnini, fáa vit aðra mynd. Tá er als eingin samanhangur millum útsagnir og veruleikan.
Árliga játtanin og føroyski parturin á donsku statsfíggjarlógini í rundum tølum er í løtuni 640 mió. kr., umframt tær 350 mió. kr. til beinleiðis skyldur í Føroyum, til politi, rættarskipan, verjumál o.a.
Umframt at skerja burtur alla ríkisveitingina uppá milliardina árliga, so hevur Tjóðveldi eitt millumverandi við Danmark uppá umleið 400 mió. kr. um árið, sum er mett virðið av útbúgvingum og studningi til lesandi o.a.
Vit skulu taka fulla ábyrgd, verður ofta sagt.
Uttanríkisskyldur og útreiðslur
Tjóðveldi vil sjálvandi, at Føroyar skulu átaka sær fulla ábyrgd av verjuni. NATO-útreiðslur og aðrar útreiðslur til altjóða skyldur er 2% av BTÚ, ella 3-400 mió. kr. um árið.
Harafturat eru sjálvandi ein rúgva av útreiðslum afturat, m.a. úti i heimi til sendistovur og mangt annað.
Harumframt kemur multiplikator effektin av rikisins leikluti í samlaða búskapinum.
Fullveldi lækkar livistøðið munandi
Tjóðveldi leggur við øðrum orðum upp til eina loysing, sum lættliga kann gerast ein eyka rokning uppá einar 2 mia. kr. árliga, tilsamans á Løgtingsfíggjarlógini.
Alt annað líka kann hetta bara fíggjast við munandi hægri skattum og avgjøldum. Hetta skulu føroyingar gjalda, og tað verður ómetaliga dýrt.
Umleið so mikið kostar fullveldið Føroya fólki beinleiðis um árið. Um Tjóðveldi sigur satt, um at gjalda fullveldið við einum livistøði, ið skal varðveitast á nøkunlunda sama støði, sum vit eru á í løtuni.
Men hvar nýggju inntøkukeldurnar skulu koma frá, verður sjálvandi onki sagt um.
Umframt alt hetta er, at føroyingar missa allan annan rætt, sum felags rikisborgararætturin hevur við sær - pass, sendistovur, arbeiðsrætt og arbeiðsatgongd í ES o.a., sum ger tað truplari hjá føroyingum at arbeiða í ES og altjóða.
Ein tann mest álvarsliga avleiðingar av tí, sum Tjóðveldi leggur upp til, er ein umfatandi fólkaflyting, vegna munandi lægri livistøði, sum vit við vissu vita verður avleiðingin.
Rættir ríkisborgarar stíla hægri
Tað hevur ongantíð verið meiningin, at Ríkisfelagsskapurin skal gerast upp í krónum og oyrum, sum Tjóðveldi ger.
Tey smáu prosentini, føroyingum er tilluta av samlaðu útreiðslunum hjá statinum árliga, hava føroyingar so rikiliga uppiborið. Tað snýr seg so sanniliga eisini, um felags stórdriftsfyrimunir av ymiskum slag, bæði sum londini hvør sær njóta gott av, og eisini sum samlaða Ríkið nýtur gott av.
Øll standa vit sterkari, tryggari, ríkari og frælsari í felagsskapinum. Umframt at vit øll hava stórdriftsfyrimunir av ymiskum slag, og fáa vit føroyingar soleiðis beinleiðis atgongd til dygdartænastur innan sjúkraviðgerð og útbúgving.
Einki av hesum tekur nakað frá føroyingum - heldur ikki, at vit eru eitt stolt og dugnaligt fólk, sum klárar seg væl, sjálvt úti á okkara kørgu klettum og um allan heim.
Álit á føroyingum
Eg vil Føroya fólki bara tað allar besta, og tí skal mín áheitan á allar føroyingar verða, at eg havi álit á tykkum øllum: ”Vælsignaði brúki egi vit og skil - og hugsi um tað kann vera rætt, sum Tjóðveldi greiðir tykkum frá.”
Fyri tað næsta, spyrji tykkum sjálvi, hví skulu føroyingar lata meira fyri minni? Vit royna jú sum best, at liva upp til skyldur okkara, júst sum onnur framkomin lond gera. Vit stríðast hvønn dag, hvør i sínum lag.
Skal Tjóðveldi nú sleppa at spæla sær við vælferðina og lækka livistøðið hjá føroyingum, uttan yvirhøvur at greiða nærri frá, hvat skal koma í staðin fyri, og hvat tað fer at kosta vanliga føroyinginum í lægri livistøði?
Tjóðveldi er vandin
Føroya land hevur ment seg til eitt av ríkastu, javnastu, mest demokratisku og bestu londum at liva og virka í. Og próvfast er, alt hetta hava vit sum fólk nátt undir verandi Grundlóg og Heimastýrislóg.
Hetta hava vit sum land nátt, sjálvt við Tjóðveldinum uppá sleip, og sum hevur sáplað niður alt, sum bara ber bráð av samstarvi í ríkinum.
Vandar lúra altíð, verður sagt - og í løtuni er størsti vandin fyri framtíð okkara sjálvt Tjóðveldi.
Edmund Joensen
løgtingsmaður fyri Sambandsflokkin
RN
Aftur


text:
Jarðarferð
Jarðarferð
Tá andlát er, eiga tey avvarðandi at ringja til gravaran, á telefon 238898 og boða frá. Eisini hevur kommunan líkbil, ið kann bíleggjast við at tosa við gravaran.
Hesar kommunalu tænastur eru ókeypis fyri borgarar í Klaksvíkar kommununu.
Gravarin eigur sum skjótast at fáa boð um andlátið, so tey avvarðandi saman við honum kunnu áseta eina tíð til jarðarferðina; síðani skipar hann fyri, at grøvin verður grivin og tyrvd. Jarðarferðin skal enda so stundisliga, at gravarin kann gera arbeiði sítt liðugt á grøvini, áðrenn dagurin fer at halla. Til ber at kunna seg nærri um krikjugarðarnar og krikjugarðsbøkurnar niðanfyri.
Eftirsitandi, sum ynskja samgrevstur, eiga at biðja um tað hjá gravaranum. Friðingarskeiðið er fyri vaksnamannagrøv 30 ár og fyri barnagrøv 20 ár. Kista kann verða sett oman yvir aðra, og loyvt er at gravseta urnu, har grivið er frammanundan.
Gravsteinar
Áðrenn gravsteinur verður bílagdur, skal ein umsókn sendast Klaksvíkar kommunu. Umsóknarblaðið finnur tú í sjálvgreiðsluni, ella í Miðlan á Nólsoyar Pálsgøtu 32. Umsóknin verður viðgjørd av kirkjugarðsnevndini, sum síðani sendir skrivliga loyvið til umsøkjaran. Í umsóknarblaðið skal millum annað skrivast gravstaðarnummar, og hvat skal standa á gravsteininum.
Fyri at sleppa undan stavivillum á gravsteininum er tað gott at biðja um eina fotomynd/avrit, áðrenn steinurin verður latin frá fyritøkuni, har hann er keyptur.
Fyri arbeiðið at seta gravstein upp verður send rokning, setið tykkum í samband við gravaran hesum viðvíkjandi.
Havið í huga ikki at keypa ein alt ov stóran stein, mesta longd á sokkli 100 cm. Hetta er av praktiskum orsøkum, og eisini tí at hesir taka sera nógvan vind á seg og kunnu koppa í illveðri. Kommunan endurrindar ikki slíkar skaðar.
Gravsteinur kann setast á grøvina eitt ár eftir, at tann deyði er grivin.
Kirkjugarðarnir
Kirkjugarðarnir eru ogn hjá Klaksvíkar kommunu, og ein kirkjugarðsnevnd hevur umsjón við kirkjugørðunum. Kirkjugarðsbøkur verða førdar í trimum eintøkum. Gravarin førir tvey og býráðsskrivstovan eitt eintak. Í kirkjugarðsbøkurnar verður skrivað nummarið, ið grøvin hevur, nøvn og dagfestingar teirra, sum jarðað eru.
Klaksvíkar kommuna eigur bøkurnar.
Tann, sum hevur gravstað í festi, hevur skyldu at halda gravstaðið og kann fáa tilboð frá kommununi um at fáa hetta gjørt. Um eitt gravstað ikki sæst at verða hildið og harvið misprýðir, kann kommunan - eftir at hava heitt á tey avvarðandi - fáa gravstaðið ruddað. Loyvt er at seta upp gravstein á grøvina og kantsteinar ella líknandi uttan um grøvina, eins og loyvt er at planta ella á annan hátt prýða gravstaðið. Tað er tó ikki loyvt at planta høgan vøkstur, trø ella trævøkstur, sum kann breiða seg. Áðrenn gravsteinur ella kantur uttan um grøvina verður gjørdur, skal umsókn við strikumynd og áskrift sendast kirkjugarðsnevndini til góðkenningar.
Reglugerðina fyri kirkjugarðarnar í Klaksvíkar kommunu kann ein fáa við at venda sær til býráðsskrivstovuna tlf. 410000.
Til ber eisini at kunna seg um gravirnar hjá avvarðandi her. Á leinkjuni sæst nr. á gravum, navn, føði- og deyðsdato.


text:
Formansskapur Fólkatingsins og Løgtingsins vitjaðu Glasir4. desember 2019
Seinnapartin týsdagin 3. desember vóru formaður Fólkatingsins, Henrik Dam Kristensen, og formaður Løgtingsins, Jógvan á Lakjuni, á vitjan á Glasi. Við vóru umboð fyri Fólkating, Løgting og umsitingarnar hjá báðum tingunum. Steinbjørn Hardlei, virkandi rektari, og Magni á Lakjuni, útbúgvingarstjóri fyri yrkisnám á Glasi, vístu runt í bygninginum og Steinbjørn greiddi frá um m.a. arbeiðið á skúlanum, møguleikar, námsfrøðilig átøk og framtíðarætlanir.
Bjørt Samuelsen (E), Heðin Mortensen (C), og Jóhan Dahl (B), sum sita í formansskapinum í Løgtinginum, vóru við á vitjjanini, saman við m.ø. Karen Ellemann (V) og Pia Kjærsgaard (DF), sum eru ávíkavist 1. og 2. næstforkvinna í Fólkatinginum.
Niðanfyri eru nakrar myndir frá vitjanini.


text:
Dominikanalýðveldið
Dominikanalýðveldið (spanskt: República Dominicana) ella Dominikanska Lýðveldið, er lýðveldi í Karibia.
SøgaEdit
Landið var undir Spania í mong ár, men nú er ávirkanin úr USA stór.
FólkiðEdit
Fólkið og mentanin hava røtur aftur í spanska, afrikanska og indiánska mentan.
BúskapurEdit
Fólkið í Dominikanalýðveldinum hevur betri kor enn í Haiti, har ógvuliga fá hava ráð at søkja sær læknahjálp. Mest eru tað ferðavinnan og námsvinnan, ið hava styrkt búskapin í lýðveldinum. Eisini hava myndugleikarnir stuðlað nýggjum vinnugreinum, til dømis klædnavirkjum. Seinastu árini eru bygdir mangir frítíðarstaðir, og hevur tað givið nógv arbeiði. Nógv fólk úr Haiti kemur eisini higar at arbeiða.
Har er silvur, platin, uran og nikkul, og har er eisini størsta gullnám í Karibia. Ferðavinna og sukur eru høvuðsinntøkukeldur.
LandafrøðiEdit
Skógarklædda fjallalandslagið í Dominikanalýðveldinum líkist nógv tí í grannalandinum fyri vestan. Nógv náttúruríkidømi er í oynni.


text:
Í morgun 1. apríl 2016 setti Poul Michelsen, landsstýrismaður í uttanríkis- og vinnumálum, Ársins Íverkaradag 2016 á Østrøm.
Røðan hjá landsstýrismanninum:
Góðan dag og vælkomin øll somul: tit sum eru íverksetarar, tit sum ætla at verða íverksetarar, og tit sum stuðla og hjálpa teimum, sum vilja gera hugskot til lønandi vinnur.
Tá ið tað eydnast hjá einum íverkseta, er tað sjáldan – ella helst ongantíð – eitt avrik, sum hann ella hon hevur klárað púra einsamallur ella einsamøll.
Tað kann vera, at ein einstaklingur hevur eitt gott hugskot, ella at viðkomandi hevur góð evni at skipa fyri og at fáa ting at henda, men tað er sera umráðandi hjá íverksetarum at hava eitt gott bakland og eitt sterkt netverk.
Og allarbest er tað, um umhvørvið eisini virðir tey, sum tora at satsa og at seta nýtt virksemi í gongd og ikki velja tryggastu leiðina til eina inntøku. Tí tað er so, at har sum íverksetaramentanin er sterk, og nógvir íverksetarar eru, leggjast fleiri afturat. Íverksetarar og íleggjarar flyta har, sum virkni og lív er – snøgt sagt har til – sum tað hendir nakað.
Íverksetarahúsið, og vinnuframaskipanin sum heild, hevur tí tvey aðalmál. At stimbra og hjálpa íverksetarum beinleiðis, men eisini at stimbra íverksetaramentanina í øllum landinum.
Sum helst øll vita, er avbjóðingin at gera samfelagið spennandi, fjølbroytt og tíðarhóskandi soleiðis, at – tað at velja Føroyar er tað mest natúrliga valið av øllum at taka.
Líka natúrligt er at gera sær greitt, at eitt arbeiði ikki bara stendur klárt og bíðar, tá ið tey flyta heim. Verandi vinna verður støðugt effektivari, og krevur alsamt færri hendur. Eisini eru nógv sum hava útbúgvingar og royndir, sum verandi vinnur í Føroyum ikki spyrja eftir. Tí koma alt fleiri at skula skapa síni egnu størv, og vónandi eisini arbeiðspláss til onnur.
Sum samfelag kunnu vit hjálpa teimum við at skapa karmar og menna ein hugburð, sum ger tað lokkandi at byrja nýtt virksemi í Føroyum. Vit skulu skapa eitt gott undirstøðukervi, góðar vinnukarmar og eina sterka íverksetaramentan.
Men vit kunnu eisini fegnast um, at Føroyar á mangan hátt eru eitt sera gott stað at byrja nýtt virksemi. Tað er skjótt at stovna virki og stutt er til leiðbeining og ráðgeving, og á flestu økjum hava vit eina smidliga og effektiva fyrisiting. Vit hava í okkara samfelag nakrar fyrimunir, sum fólk í størri samfeløgum bert kunnu droyma um. Bert fáa staðni í heiminum hava íverksetarar so stutta leið til miðlar, til roynd vinnulívsfólk, til granskarar og onnur góð fólk, ið kunnu hjálpa við at fáa hugskotini framd í verki.
Heimamarknaðurin er ikki stórur og hava flestu íverksetarar tí tað mál at koma út um landoddarnar og út á altjóða marknaðin við teirra vøru ella tænastum sum skjótast. Og her eigur okkara uttanríkiskunnleiki og sendistovunet at koma íverksetarum til hjálpar.
Men ætlanin er eisini at gera nógv átøk afturat komandi árini, fyri at gera Føroyar enn betri fyri íverkstarar og eg vil fegin nevna nøkur teirra.
– Næsta ár verður møguligt hjá íverksetarum at seta á stovn íverksetarafeløg. Hetta eru partafeløg, sum bert nýtast eina krónu í partapeningi. Yvirskotið hjá hesum feløgum fer fyrstu tíðina til at røkka kapitalkravinum at gerast smápartafeløg.
– Komandi árini fer eisini av álvara ferð at koma á talgildingina av samfelagnum. Hetta fer at skapa heilt nýggjar samstarvsmøguleikar, og letur eisini upp fyri nógvum nýggjum virkismøguleikum. M.a. at menna nýggjar talgildar loysnir til føroyska marknaðin og til útheimin.
– Í næstum verður politikkur fyri skapandi vinnur almannakunngjørdur. Hetta er ein staðfesting av, at politiska skipanin ásannar tørvin, og at stórt tilfeingið er í Føroyum av skapandi fólkunum. Eitt tilfeingið, sum vit eiga at brúka nógv betri í vinnuligu menningini, og komandi árini fara ein røð av tiltøkum at verða sett í verk, sum hava til endamáls at stimbra skapandi vinnurnar.
– Ferðavinnan er í stórum vøkstri og stendur í dag fyri næstan 10 prosentum av samlaða útflutningvirðinum. Ferðavinnan kann vaksa nógv afturat, um fólk við nýggjum hugskotum bjóða seg fram við nýggjum ferðavinnutilboðum. Fyri at stimbra hesa menningina er ein arbeiðsbólkur settur, sum skal gera eina menningarætlan fyri ferðavinnuna innlendis í Føroyum. Arbeiðið verður liðugt í ár, men tykkum nýtist ikki at bíða eftir tí. Ferðavinnan vantar longu nú nýggj og fjølbroytt tilboð til ferðafólk, og kostnaðurin av at byrja virki til endamálið er ofta rættiliga lítil.
Men hvussu nógvar og góðar politisku ætlanirnar enn eru, so er fremsta tilfeingið í einum nýggjum virki – dirvi, nærlagni og treysti hjá íverksetarunum. Tí er ikki at bíða eftir øðrum, men at bretta upp um armar og loypa út í tað.
Við hesum verður íverksetaradagurin 2016 settur.
Takk fyri.


text:
Úrslitini frá 1. umfari í Grand Prix fyri børn og ung eru nú klár. Sum nakað spildurnýtt, so hava vit hesaferð el-tíðir á øllum renniteinum. FÍF hevur keypt nýggja el-tíðar útgerð úr Amerika, og í hesum samanhangi hevur Douglas J. DeAngelis, sum er stovnari og eigari at fyritøkuni FinishLynx, verið í Føroyum og lært fólk frá FÍF at nýta hesu sera framkomnu útgerð, sum bleiv brúkt á fyrsta sinnið í Føroyum mikukvøldið á Tórsbreyt.
Hendan útgerðin er kostnaðarmikil, og kostar væl omanfyri hundrað túsund krónur við upplæring. FÍF hevur leingi havt ætlanir um at fáa keypt hesa útgerð, sum avgjørt er ein treyt fyri at fáa nøktandi tíðtøkur, serliga á teimum styttru teinunum.
Hetta er ein søgulig mynd, tí hetta er fyrsta málmynd, sum er tikin í frælsum ítrótti í Føroyum. Her eru tað gentir 8-9 ár, sum koma á mál á 40m teininum.
Øll úrslitini eru at finna í .pdf formati her niðanfyri.
gp1sprint2009-urslit
gp1midteinar2009-urslit
gp1longdarlop2009-urslit
gp1spjot-kula2009-urslit
Myndir, sum Pauli Djurholm hevur tikið frá kappingini mikukvøldið, eru at finna í myndasavninum.


text:
Í gjár vóru tríggir nýggir tilburðir staðfestir. Tað vísa nýggjastu tølini hjá landslæknanum.
Í øllum førnuum er smittukeldan kend, og øll eru smittað í Føroyum.
523 kanningar vóru gjørdar seinasta døgnið. Í løtuni eru 38 smittað í Føroyum.
Í gjár sendi Løgmansskrivstovan út ávaring til fólk, sum høvdu ferið á James Blunt konsert í Høllini á Hálsi leygarkvøldið, tí ein persónur, sum hevði verið har, var smittaður. Heitt varð tí á fólk, sum ikki eru koppsett, og sum høvdu verið á konsertini, um at lata seg kanna fyri koronu. Enn er ógreitt, um nakar er smittaður á konsertini.


text:
Snapshots from Team Rynkeby's trip to Paris 2019 - new snapshots every day.
TR Press FO - 01-10-2021
Stórur stuðul frá Team Rynkeby Føroyum
Innkomna peningaupphæddin í ár var 1,13 mió. kr. Peningurin, sum Team Rynkeby Føroyar savnaði inn í sambandi við túrin í Danmark í ár, varð handaður Duritu Tausen, forkvinnu í Krabbameinsfelagnum á samkomu í Finsen í Havn í dag.
Hóast koronasmittan hevur sett sín dám á farna árið, bæði hjá okkum í Team Rynkeby Føroyum og hjá stuðlunum, er áhugin at stuðla stórur. Vit í Team Rynkeby Føroyum fegnast um stóra stuðulin og takka hjartaliga øllum, – fyritøkum, kommunum, tónleikarum, privatpersónum o.o. – sum trúliga stuðla á ymsan hátt, so at vit kunnu gera nakað gott fyri børn við álvarsligum sjúkum og familjur teirra, samstundis sum vit eisini gera nakað gott fyri okkum.
Peningurin, ið nú er latin Krabbameinsfelagnum, verður brúktur til gransking, at lata fíggjarliga hjálp til børn við lívshættisligum sjúkum og familjur teirra og Beranum.


text:
Demokrati med radvalg og fondsvalg på færøysk
Þórshöfn 2010
Epub
ISBN 978-9935-9079-1-2 Reykjavík 2012
Kindle
ISBN 978-9935-457-14-1 Reykjavík 2013
Raðval loysir aldagamalt formallogiskt vandamál í sambandi við atkvøðugreiðslu og val millum fleiri enn tveir valkostir. Loysnin lýkur krav Colemans til eina politiska avgerðartilgongd, nevniliga at hon skal vera eins smidlig og peningakervið (stjórnmálafrøði, búskaparfrøði). Tvørsøgn Arrows um bólkavgerðir verður lýst (búskaparfrøði). Víst verður á, hvussu stórmál kunnu loysast við grunnvali, eittnú tá ið fíggjarætlan og íløguætlan skulu leggjast, byggisamtyktir fyri bygdir og býir skulu gerast og ásetingar um gagnnýtslu av tilfeingi (búskaparfrøði, fyrisitingarlæra, umhvørvisvísindi, tilfeingisbúskapur). Raðval og grunnval verða viðgjørd úr tí felagsfrøðiliga sjónarhorni, at samfelag ella felagsskapur verða til, tá ið atgerðir verða framdar í felag, og í mun til mannfrøðiligt ástøði um, hvussu samfeløg verða hildin gangandi, og hvussu tey endurnýggjast.


text:
Sunnudagur
Sunnudagur er ein vikudagur. Latín: "Solis dies" (føroyskt: "Dagur sólarinnar" enskt : "sunday". Í norrønt málið hevur dagurin eisini fingið heitið sítt frá sólini og er eitt avlop frá heidniskum - á norrønt : "sunnudagr" Ísl : "Sunnudagur" Da. : Søndag, í merkir "solens dag". Á føroyskum merkir tað "Dagur sólarinnar". Út frá hesum er tað lætt at staðfesta norrønt, sum eitt mál, ið er ættað úr latíni. Sunnudagur, sum nú á døgum er vikuligi kristni halgidagurin, hevur vanliga í krisindóminum verið roknaður sum fyrsti dagur í vikuni - eftir jødiskari hugsan, har leygardagur / sabbatur var 7. dagur í vikuni. Nú er vanligari at rokna vikuna at byrja við mánadegi (eftir ISO-standardi (ISO-8601), sum ásetir, hvussu dagfestingar eiga at vera gjørdar í telduforritum og handilssamskifti.
Sunnudagurin er hvíludagur og heilidagur í øllum kristnum londum. Tá verða fyriskipaðar gudstænastur í kirkjum og øðrum gudshúsum. Sunnumorgun ringja kirkjuklokkurnar, og tá ið ringt hevur triðja ferð, fara fólk í kirkju. Í gomlum døgum var tann siður, at konufólkini settu seg vinstrumegin (konufólkamegin) í kirkjuni, og mannfólkini høgrumegin (mannfólkamegin). Hetta varð seinni avlagt.


text:
Barnadansistevnan hjá Sláið Ring og
Jómsvíkingum 30. apríl 2016 – at
seta við….
Árliga
landsdansistevnan fyri børn – tann 13. í røðini – varð hesaferð hildin vesturi á
Eiðinum í Vági. VB-húsið og ítróttarhøllin vóru karmur um stevnuna, sum
Jómsvíkingar skipaðu fyri. Gott samstarv við strandferðsluna gjørdi, at Smyril
sigldi suður á Vág henda leygarmorgunin.
Fyrsta
landsbarnastevnan var á Háskúlanum í Havn 2004. Síðani hevur hon verið á
hvørjum ári – lokalu dansifeløgini hava
skifst um at skipa fyri saman við Sláið Ring, sum betalir alla stevnuna – bæði
mat, ferðing og gisting.
17 ára gamla
Kala Vilhelm setti stevnuna. Eg kendi meg sjálva aftur, tá hon fortaldi, at
hennara javnaldrar hildu hana vera eitt sindur undarliga, tí hon tímir at dansa
og læra seg kvæðir. Vónandi verður hesin hugurin verandi líka sterkur, so Kala
blívur við at dansa. Vónandi eru fleiri ung við henni, sum eisini velja
føroyskan dans sum sítt besta frítíðarítriv. Tað er fyritreytin fyri, at
dansurin kann vera livandi í Føroyum.
Tá stevnan
verður hildin norðanfjørðs, verður byrjað kl. 10.00 og givist uml. kl. 15.00.
Men í Suðri mugu vit vera, til Smyril siglir aftur, so tíðin har suðuri bleiv
væl longri enn hesar fimm tímarnar, men so bleiv bara so mikið meir dansað.
Dansiskráin fyri stevnuna var lítið barnavinarlig – har var mest av ordiligum
kvæðum, men av tí at tíðin bleiv so long har suðuri, fingu vit kvøðið alt tað
smáa kortini. Vit stóðu øll í einari rúgvu á gólvinum í VB-húsinum, tá dansurin
byrjaði, so eg hugsaði, at hetta fór at vera líka fløkjasligt, sum dansurin á
Vaglinum á Ólavsøku. Munurin er bara, at hesi fólkini duga at bera seg at í
føroyskum dansi og vilja hava góðan føroyskan dans, so tað var bara ein løta,
so dansaðu øll somul – 400-500 fólk – við sama stevi.
Maturin var
góður, køkur, kaffi, te, saft og frukt var at fáa allan dagin. Og milliónbúffur
og skrúur til øll um døgurðatíð.
Útferðir eru
fastur táttur á hvørjari barnadansistevnu. Hesaferð fór okkurt felag gongutúr í
Vági, onkur til Porkeris og vit frá Eysturoyar dansifelag vóru so heppin, at
vit sluppu á bygdasavnið Í Sumba. Har sóu vit stóra samling av fuglum – 122 í
tali, gamlar bindi- og seymimaskinur, eitt vaflijarn, sum ikki var til
elektrisitet, men skuldi leggjast á heita plátu o.m.a.
Vit valdu at
fara heilt vestur á Eiðið við nøkrum børnum, har tey fingu eitt sindur at vita
um jarðfrøði.
Tá vit komu
aftur í VB-húsið, var framvegis nakað at bíða eftir bussinum, sum skuldi koyra
okkum aftur til Smyril á Krambatanga, so vit fóru aftur at dansa í gongini.
“Kann verða,
eg sleppi næstu ferð, tí eg mennist í hvørjum.
Nei, ongastaðni so stuttligt er at liva, sum í Føroyum.”
Her er tað land, sum mær hóvar.
Var seinasta
ørindi, sum bleiv kvøðið á barnadansistevnuni í Vági.
Sanniliga ein góður dagur fyri føroyskan dans.
Kathrina,
Eysturoyar dansifelag.


text:
Pensjónslívið
Gleðir tú teg til at kunna ferðast meira ella til at fáa meira tíð til ítriv og barnabørn? Uttan mun til, hvussu tú ynskir at liva pensjónstilveruna, er tað ein stórur fyrimunur, um tú í góðari tíð byrjar at spara saman. Á tann hátt kanst tú tryggja tær, at tú hevur ráð til at liva tað lívið, sum tú ynskir, tá tú ert farin frá fyri aldur.
Kravd samansparing
Í Føroyum er tað lógarkrav, at øll í arbeiði spara saman til pensjón. Kravið er, at tú í 2021 rindar í minsta lagi 7 prosent av lønini í pensjón. Prosenttalið hækkar við 1 prosenti á hvørjum ári inntil í 2026, tá tað er 12 prosent. Inngjaldið kann tó hækkast skjótari, og summi flyta longu fulla upphædd, 12% av lønini.
Hvussu nógv skalt tú spara saman?
Um tú fegin vilt varðveita ein ávísan livifót, tá ið tú fert frá fyri aldur, eru 7% í pensjónssamansparing helst ikki nøktandi. Tí er tað avgerandi, at tú gert tær greitt, hvat tú vilt hava ráð til. Um tú tosar við okkum um tíni ynskir, kunnu vit seta eina pensjónssamansparing saman, so hon hóskar til tín tørv.


text:
Landsstýrið, pensjóns- og fíggjarstovnar og fakfeløg hava vald og fígging til at loysa íbúðarneyðina
Sum skilst, trýtir ikki við pengum hjá fakfeløgunum, síðan tey byggja sær stór, dýr hús á bestu adressum í Havn, sum tey so leiga út til skrivstovur. Samstundis er stórur bústaðarmangul í Havn, – eisini millum fakfelagslimir. Neyvan fáa feløgini eins nógvan forrentning av íbúðum sum skrivstovum, men kortini undrist eg á, at fakfeløgini ikki eru meira aktivir viðspælarar í at loysa íbúðarneyðina. Aðrastaðni er vanligt, at fakfeløg taka sosiala ábyrd og hava ein virknan leiklut í at útvega limum sínum tak yvir høvdið.
Kristina Háfoss arbeiðir við, at Bústaðir skulu sleppa at taka lán við at skriva út lánsbrøv í Føroyum. Á henda hátt fær Bústaðir fígging, samstundis sum føroysk virðir kunnu setast í eitt slag av føroyskum “realkreditlánsbrævi” og menna føroyska bústaðarmarknaðin. Í staðin fyri sum nú, har føroysk pensjónsuppsparing verður sett í útlendsk realkreditlánsbrøv. Vónandi vinnur hetta politiskan frama.
So er eftir hjá øðrum pørtum at taka ábyrgd. Tjóðveldi fer beinanvegin nýtt býráð hevur tikið við, at savna landsstýrið og Bústaðir, fakfeløg, bankar og pensjónsgrunnar,(sum fakfeløg eisini eiga) kring borðið, við tí greiða endamálið at loysa bústaðartrupulleikan. Vit fara at seta ítøkilig mál um hvussu nógvir bústaðir av ymsum slag skulu vera tøkir um eitt, fimm og 10 ár.
Saman eigur at bera til, at fáa til vega ódýrar eigara, luta- og leiguíbúðir til eldri, ung, barnafamiljur, og til tey við serligum tørvi. Tilsamans hava hesir partar neyðuga fígging og vald at fremja hesa átrokandi uppgávu.


text:
Gilli R. Sørensen spældi allan dystin og hann legði upp til fyrsta málið hjá Odd, ið vann týðandi 3-1 sigur á Haugesund á útivølli.
Sigurin merkir, at Odd við 26 stigum hevur níggju stig niður til niðurflytingarstrikuna í bestu norsku fótbóltsdeildini.
Tá vóru bara spældir sjey minuttir tá Gilli hegnisliga spældi Joshua Gaston Kitolano frían í brotsteiginum hjá Haugesund, og liðfelagin sveik ikki.
Haugesund javnaði undan steðginum, men Odd tryggjaði sær sigurin við tveimum málum í seinna hálvleiki.
Sunnudagin spælir Odd á heimavølli móti Molde, ið liggur næstovast í deildini.
HER ber til at síggja hæddarpunktini frá dystinum millum Haugesund og Odd.


text:
Leygardagin 25. februar kl. 12.00 skipa Frælsi og Tryggingarfelagið Føroyar fyri 5. umfari av TF Vetrarkappingini í Sandavági.
TF Vetrarkappingin er kapping, sum Frælsur Ítróttur Føroya stendur fyri og Tryggingarfelagið Føroyar stuðlar.
Talan er um eina vetrarkapping í seks umførum. Fyrsta umfar var á Toftum, annað umfar í Klaksvík, 3. umfar í Havn og 4. umfar í Hvalvík. Seinasta umfar verður í Runavík í mars.
Kappast verður í fýra aldursbólkum hjá monnum og kvinnum. Í Sandavági leygardagin renna tey hesar teinar:
Veteranar kvinnur og menn (f. -1959) – 5 km
Vaksin kvinnur og menn opin bólkur (f. -89) – 5 km
Kvinnuunglingar og mansunglingar (f. 1985-89) – 5 km
Gentur og dreingir (f. 1990-94) – 3 km
Startur og mál verður við Tryggingarfelagið Føroyar í Sandavági, og byrja øll samstundis. Rutan gongur frá Tryggingarfelagnum runt kirkjuna og fótbóltsvøllin, yvir á landsvegin, framvið SÍF-húsinum og yvir aftur til Tryggingarfelagið. Tey vaksnu renna 5 umfør, meðan gentur og dreingir renna 3 umfør. Tryggingarfelagið Føroyar letur heiðursmerki og t-skjúrtu til nummar eitt, tvey og trý í øllum bólkum.
Tilmelding fer fram her á síðuni innan fríggjakvøldið 24. februar kl. 21.00.
Startnummur verða avheintaðið við Tryggingarfelagið í Sandavági leygardagin kl. 11.00. Tá verður luttøkugjaldið, ið er kr. 50,- fyri tríggjar teir elstu aldursbólkarnar og kr. 20,- fyri yngsta aldursbólkin, eisini goldið.
Samlaða støðan í kappingini er at síggja her.


text:
BRANDUR SANDOY: Ágangurin ímóti útisiglarum má steðgast
Vit eru í Føroyum signaði við nógvum vælútbúnum borgarum, sum arbeiða í øðrum londum og forvinna harðan valuta til okkara land.
Hetta er gull vert fyri Føroyar, og mugu vit gera alt fyri at hesir persónar kunnu halda áfram við teirra starvi.
Men hesir borgarar okkara verða bara møttir av mótvilja í okkara heimligu skipanum. Eitt nú teir sum sigla undir grein 25b.
Í Norra har hesir borgarar okkara sigla, rinda teir til Folketrygd, ið er ein skipan sum umfatar pensión, heilsutrygdargjald o.a. Frá hesum persónum frættist at hetta er ein sera góða skipan, sum dekkar munandi betri enn okkara heimligu skipanir.
Sum nú er verða teir sum sigla undir hesi skipan eisini tvungnir at spara upp til egna pensión í Føroyum.
Hóast hesir persónar hava roynt at gjørt sitandi landsstýri varugt við trupulleikan, hevur Kristina Háfoss og TAKS valt at venda blinda eygað til. Men tá tað kemur til okkara fólk sum siglir í Grønlandi hevur landsstýrið valt at gera undantak í reglunum fyri teir. Her hevur sitandi landsstýrið gjørt greiðan mismun á fólki.
Gerst ein av okkara borgarum sjúkur undir arbeiði í Norra, tekur Heilsutrygd ikki við, meðan Folketrygd dekkar hesar borgarar okkara bæði í Norra, og í frítíðini heima.
Hetta eru borgarar sum arbeiða nógv tá teir eru burtur, og eru so heima umleið helvtina av árinum. Um hesir borgarar skuldu funnið uppá at fortjent sær nøkur eyka oyru meðan teir eru heima, krevur Heilsutrygd gjald frá hesum borgarum av allari fortjenastuni, eisini teirri fortjenastuni sum teir forvinna í Norra.
Hetta vil siga, at um ein føroyingur fortjenar 400000 kr í Norra, og 20000 kr í Føroyum, skal viðkomandi gjalda Heilsutrygdargjald av 420000 kr.
Hóast hetta mál hevur verið roynt í Kærunevndini í Heilsumálum, har nevndin gav kæraranum viðhald, og Heilsutrygd ikki valdi at fara víðari við málinum, krevja Kristina Háfoss og Sirið Stenberg framvegis pengarnar frá hesum persónunum. Enntá er sitandi landsstýri farið so langt sum yvir til Norra at heinta hesar pengar inn frá norsku skattamyndugleikunum. Pengar sum ongin heimild er at taka inn, og sum Landskassin tí fyrr ella seinni verður noyddur at gjalda hesum persónum aftur.
Ei undur í at gjaldføri Landskassans er gott beint nú.
Fólkaflokkurin vil beinavegin eftir valið tryggja við lóg, at leggur tú prógv á borðið at tú hevur goldið inn til eina útlendska lívrentuskipan, eitt nú Folketrygd, so skal tú sleppa undan at gjalda inn til tvungnu uppsparingina í Føroyum.
Eisini vil Fólkaflokkurin tryggja, at skott verður sett ímillum forvunnar pengar í Norra og Føroyum soleiðis, at tað loysir seg hjá hesum persónum at taka eitt tak herheima í frítíðini, uttan at landið fer avstað við øllum ágóðanum.
Verið eg valdur á Ting, fari eg beinavegin at taka hesi og onnur viðurskifti hjá útisiglarum okkara upp, tí at tað má kunna loysa seg at búgva í Føroyum og arbeiða uttanlanda.
Brandur Sandoy, valevni Fólkafloksins


text:
Amnesty International Føroyar stuðlaði tiltakinum um rasismu. Eitt evni, sum eisini er átrokandi at varpa ljós á her heima í Føroyum.
Vit lata her orðini hjá teimum, sum upplivað hetta, tala her.
Jasmin Mote
Tá ið Marianna nevndi, at tey fóru at skipa fyri einum BLM-tiltaki, og um vit vildu vera við og koma at spæla nøkur løg, so var ongin ivi. Hon nevndi eisini, at eg gjarna mátti siga nøkur orð, og í byrjanini var eg sodan: Nei, eg vil helst ikki vera í front upp á tann mátan, so vil eg heldur kempa friðarliga. Eg kom skjótt til ta konklusiónina, at um eg ikki kundi tosa, hvør skuldi so tosa fyri meg og øll hini her í Føroyum?
Tíðin er komin til at siga frá.
Sum lítil fann eg skjótt útav, at har var ein munur millum meg og hini, eg gekk í flokki við í lítla Vestmanna.
Sum teenagari fann eg skjótt útav, at fólk sum eg í ymiskum situatiónum blivu behandlað annarleiðis.
Og sum ung kvinna fann eg skjótt útav, eg ikki bara kundi tiga. Tað er tí, eg standi her í dag.
Eg eri klár yvir, at flestu minnilutar hava havt upplivingar, har tey sita eftir við einari kenslu av at vera øðrvísi og at føla seg forkert. Vegna hendingarnar runt um í verðini hesa seinastu tíðina, og tí eg kenni meg aftur í tí, havi eg í dag valt at hava fokus á rasismu vegna húðarlit.
At vaksa upp sum myrkur í Føroyum er betri enn so nógva aðrastaðni í verðini. Men tað merkir ikki, at tað bara hevur verið gott. Eg havi ongantíð verið útsett fyri grovan harðskap ella ógvusliga sjikanu.
Tíbetur.
Men eg havi, síðani eg var lítil, verið útsett fyri gerandisrasismu, og tað slítur. Tí tað er so ræðuliga ringt at siga frá, um mann skal gera tað einsamallur – serliga sum barn og ung – tá ið tað størsta ynskið er at passa inn saman við øllum hinum og vera partur av bólkinum. Tá hevði eg ikki ein gong orð fyri, hvat eg bleiv útsett fyri, men bleiv bara ordiliga kedd og føldi meg forkerta. Og so skammaði eg meg.
Tí segði eg alt ov sjáldan frá sum barn og ung. Eg hevði eingi orð, onga mótreaktión – einans eina rúgvu av tárum, nógv av teimum innantanna, og so enn meira skomm.
Tað er torført hjá mær at fortelja um mínar upplivingar, tí tað er so sárbært og er forbundið við nógva skomm. Men eg vil gjarna fortelja um mínar upplivingar og upplivingar hjá øðrum, sum eg kenni. Nógvar av upplivingunum sum yngri havi eg fortrongt. Men eg havi havt vitnir í lívinum, sum kunnu fortelja mær um tað.
Mamma mín hevur m.a. fortalt um eina hending, tá ið eg var 6 ára gomul. Barnagarðurin skipaði fyri jólahugna fyri familjunum. Vit skuldu upp á scenuna at syngja nakrar jólasangir, og eg var so spent og stolt um hetta. Eg stóð fremst á scenuni. Meðan vit sungu, teskaði ein drongur aftanfyri inn í mítt oyra: ”Tú líkist runu!” Eingin sá nakað á mær, meðan eg stóð har, men aftaná kom eg tútbrølandi oman til mammu.
Mamma hevur eisini fortalt mær um systur mína, tá ið hon var um eini 3–4 ár. Eitt kvøldið, tá ið hon legði hana at sova, bleiv hon nakað so kedd og græt illa. Tá handlaði tað um, at onkur børn í barnagarðinum høvdu nevnt hennara húðarlit, og knappliga gekk tað upp fyri henni, at hon ikki var líka sum hini. Áðrenn hesa hendingina hevði hon slett ikki hugsað um tað.
Eg kann fortelja um ein lítlan drong, sum eg kenni, sum kom heim úr barnagarðinum og alla tíðina vildi vaska sær um hendurnar. Eingin skilti hví. Eftir hondini funnu tey út av orsøkini. Ein drongur á stovuni hevði spurt hann, hví hann hevði so skitnar hendur, tí hann var brúnur. Teir vóru 4 ár, tá ið tað hendi.
Eg kann sum teenagari og ung fortelja um óteljandi upplivingar í býarlívinum, har onkur kemur yvir og hevur tørv á líka at fortelja mær, at ”tú ert fanin meg ikki føroyingur”, ella at ”tú ert ein sovorðin nekari”, og samstundis siga, at ”eg eri ikki rasist”.
Eg minnist serliga eina hending, har eg akkurát hevði gjørt mær langar flættur. Eg var so glað og fór í býin. Ta einu løtuna stóð eg og prátaði við tveir vinmenn hjá mær í Kovanum og drakk øl. ’Out of nowhere’ kemur ein maður til mín og sigur: ’’Ert tú afrikanari ella okkurt sovorðið har?’’ Eg sigi: ’’Hvat meinar tú?’’ og hann sigur aftur: ’’Tí tú hevur fucking ljótar flættur’’. Eg fari í svart, og fyri at vera erlig, so minnist eg ikki ein gong, hvat hendi aftaná, ella hvat eg svari aftur. Eg minnist bara, at eg fari at rópa eftur honum, og knappliga er tað eg, sum føli meg flovva, tá ið tað átti at verið hann. Har stóðu onkrir vinir við síðuna av mær. Tey blivu so bilsin, at tey einki søgdu. Tað var, sum tey ikki trúðu, at hetta kundi henda her. I hasari støðuni hevði eg ynskt, at onkur, sum var við mær, segði frá, so eg ikki skuldi standa sjálv og siga frá og føla meg flovva.
Eg kann fortelja um pápa mín, sum seinast í 80-unum júst var komin til Føroyar og bleiv sligin niður í býnum av nøkrum ungum monnum, hann hevði tosað við. Hann breyt kjálkabeinið.
Eg kann eisini fortelja um pápa mín, sum var á Høvuðbanagarðinum í Keypmannahavn og bleiv handtikin fyri ikki at hava billett til tokið. Hann bleiv settur í detentiónina í 12 tímar uttan møguleika fyri at siga við mammu, hvar hann var.
Eg kann fortelja um heilt ungar afrikanskar, eysturlendskar og grønlendskar kvinnur, sum í býnum óuppfordraðar verða spurdar av vaksnum føroyskum monnum, um tær vilja koma heim við teimum í song og fáa pengar afturfyri.
Og so kann eg fortelja um eina hending í gjár, sum nógv av tykkum nokk longu hava lisið um á Facebook. Til tykkum, sum ikki hava lisið, kann eg fortelja, at …
Eg segði í byrjanini á taluni, at eg ongantíð hevði verið útsett fyri álvarsligan harðskap og ógvusliga sjikanu. Frá í gjár kann eg siga, at eg havi verið útsett fyri ógvusliga sjikanu, sum eg metti, hatta var.
Eg kundi fortalt nógvar aðrar søgur um meg og aðrar minnilutar.
Vit kunnu spyrja okkum sjálvi, hvussu slíkar upplivingar frá barnsbeini ávirka børn, ung og vaksin. Hvat ger tað t.d. við identitetin hjá teimum – at vera úti fyri slíkum upplivingum, serliga í ungum aldri?
Aftur at upplivingunum kemur at vera vitni til útsagnir og kjak í almenna rúminum og ikki minst á sosialu miðlunum, og hvat tað ger við ein.
Eg kann fortelja um ta ferðina, tá ið onkur gjørdi eina kanning úti á Facebook, har fólk skuldu siga, um tað var rætt ella skeivt at brúka orðið ”nekari”. Høvuðsparturin av øllum, sum svaraðu, segði, at tað ikki var skeivt at brúka orðið. Eingin spurdi tey eftir, sum tað handlaði um, hvussu tað upplivist at blíva kallaður nekari. Tey settu ikki spurnartekn við, hví orðið kann vera særandi fyri nógv, og hvør søga langt aftur í tíðini liggur aftanfyri.
Við árunum er tað ikki blivið lættari fyri meg at hoyra orðið nekari, antin tað er brúkt móti mær ella øðrum. Eg kann læra at stýra mínari reaktión, men eg fái enn sama klumpin í búkin hvørja ferð.
Tað er so sanniliga ikki blivið lættari í hesum tíðum, tá ið tað verður tosað nógv um, at nú ”blíva fólk krenkað fyri eitt gott orð – tey tola einki av”. Í Danmark er eitt nýtt orð komið í brúk, sum lýsir tað – ”krænkelsesparathed”.
Hetta ger tað ikki lættari hjá mær og øðrum at siga frá, tí aftur at rasismuni kunnu vit risikera at verða ákærd fyri at vera ”krænkelsesparat”. Hetta ger, at vit ikki einans skulu uppliva rasismu, men eisini fáa ábyrgdina av rasismuni lagda á okkara herðar, sum ber nógva skomm við sær.
Tað er hart at vera vitni til tað, sum er hent í Amerika seinastu tíðina. Og flest øll eru samd um, at tað, sum hendi við George Floyd, var forferdiligt og skeivt. Nógv kenna maktarloysi og vita ikki, hvat tey skulu gera. Tey seta kanska ein svartan fýrakant á facebook og fara so víðari í gerandis trummirumminum.
Fyri meg og onnur er støðan ein heilt onnur. Síðani eg fyrstu ferð sá filmklippið, har politisturin situr við fullari vekt við knænum á hálsinum á George Floyd í meira enn 8 minuttir, og vit øll vóru vitni til, at hann læt lív, havi eg gingið heilt við síðuna av mær sjálvari. Eg skifti ímillum at føla stóra sorg, at gráta, at vera kedd, at vera ill, at vera rasandi, at uppgeva, at vilja rýma frá øllum og so at vilja kempa.
Eg kann blíva bangin um meg, beiggja mín, systrar mínar, pápa mín og tey smáu børnini í familjuni. Ikki minst verði eg bangin um mína framtíð og tá ið eg einaferð sjálv fari at fáa børn. Eg vil ikki, at nakar skal uppliva hetta.
Her heima verður oftað tosað um, UM tað finst rasisma í Føroyim. Niðurstøðan er sum oftast, at ”tað man ikki vera so galið”. Sum eg nevndi í áðni, so hava Føroyar verið eitt betri stað at búgva enn so nógva aðrastaðni. Men hendingar sum hesar, eg havi nevnt, seta seg øgiliga djúpt í sálina og fylgja einum restina av lívinum. Tí skulu vit eisini gera upp við gerandisrasismuna, sum fyri nógv kann virka eitt sindur óskyldig. Men fyri okkum, sum tað gongur út yvir, er hon ikki óskyldig.
Tað finst eitt sitat, sum sigur: ”Einki um okkum uttan okkum”. Áðrenn ein sum meiriluti vil úttala seg um, UM tað finst rasisma í Føroyum, so spyr tey, sum tað handlar um. Áðrenn ein sum meiriluti kann siga nakað um, hvat er krenkandi fyri ein minniluta – so spyr minnilutan, hvat tey uppliva er krenkandi.
Um eg skal geva føroyingum nøkur góð ráð, so er tað fyrsta góða ráðið at góðtaka, at rasisma finst í Føroyum. Tit skulu góðtaka og trúgva okkum, tá ið vit fortelja, hvat hendir okkum í gerandisdegnum.
Tað næsta góða ráðið er, at tá ið tit uppliva rasismu móti mær og øðrum, so
ikki bara yvirlata tað til mín at forsvara meg, men at tit eisini siga frá og brúka tykkara privilegii sum meiriluti. Tað hevur týdning, at ”meirilutin” í landinum sigur frá, tá ið tey uppliva gerandisrasismu. Tað harða og krevjandi arbeiðið er ikki einans fyri okkum við myrkari húð.
Eg havi sjálv eisini eitt privilegii. Eg eri av blandaðum uppruna og havi tí eisini nakrar fyrimunir fram um onnur, sum hava myrkari húð enn eg. Soleiðis er veruleikin.
Eg vil gjarna takka fyrireikarunum fyri at skipa fyri hesum tiltakinum. Tað hevur stóran týdning fyri meg og nógv onnur. Eg vil eisini takka fyri møguleikan at spæla tónleik saman við mínum bandi. Ikki minst vil eg takka fyri møguleikan at siga hesi orðini her í dag.
Sum eg segði, so er tað sera sárbært, men eg velji at gera tað fyri at standa upp fyri meg sjálva, pápa mín, beiggjar mínar, mínar 3 systrar og mínar komandi eftirkomarar. Eg geri tað eisini fyri øll tykkum, sum vegna tykkara húðarlit eru úti fyri rasismu, og sum ikki føla, tit hava eina rødd.
Michael Anthony Charles
Góðan dagin,
Mín søga byrjaði, tá ið eg ferð aftaná ferð var komin grátandi ella óður heim til fastur mína í Skopun, og eg fortaldi, hvat hini børnini í bygdini høvdu sagt ella gjørt. Fastir mín segði nakað við meg, sum hevur fylgt mær restina av mínum lívi. “Tað eru ikki øll, sum tú møtir, sum vilja tær tað gott.” Hesi orðini fyrireikaðu meg til, at mítt lív fór at vera øðrvísi enn hjá øðrum. Tað var her, at eg sjálvur sá, at eg ikki var sum øll hini.
Hesi orðini gjørdu eisini, at eg fekk harða húð, og tá børn ella vaksin søgdu okkurt rasistiskt, so lat eg tað ikki ávirka meg. Men hetta er sjálvandi ein lygn. Eg havi ikki latið tað ávirkað meg sjónliga, men innast inni hevur hvør hending og hvørt orð sett seg djúpt.
Eg eri oftani blivin spurdur, um rasisma er til í Føroyum, og um eg nakrantíð havi upplivað nakað. Eg havi næstan altíð svara, “jú, men tað er ikki so ringt, sum aðrastaðni.” Tað er eitt svar, sum sigur eitt sindur um, hvar eg komi frá, og hvat eg havi vant meg við.
Eg flutti til Danmarkar fyrstu ferð, tá eg skuldi ganga í 9. flokki. Í Jyllandi upplivdi eg fyri fyrstu ferð at vera bangin orsakað av mínum húðarliti. Fyrsta skúlaballið, eg var blivin bjóðaður til, var ein bólkur á 10 dreingir, sum vildu buka meg av, og eg noyddist at ringja eftir pápa mínum og biðja hann koma eftir mær. Í hesum skúlanum upplivdi eg eisini fyrstu ferð at verða útsettur fyri rasismu í einum fótbóltsdysti. Eg segði tað ikki við nakran, tí hvønn skuldi eg siga tað við. Tað var bara eg, sum var myrkur, og hvør kann skilja, hvussu eg veruliga hevði tað.
Eg kláraði bara at ganga á skúlanum í einar 4 mánaðir, og so fór eg aftur til Føroyar. Aftur til ta rasismu, eg var vanur við. Nekarakiss og nekari róp frá børnunum. Hyggerasisma, sum verður goymd undir einum “nei, eg meini tað ikki seriøst” og “eg tvætli bara”. Fólk, sum vilja nerta við krúllurnar og fortelja mær, hvussu tey altíð høvdu ynskt, at tey høvdu krúllur – uttan at vita, at við krúllunum fylgir eitt menniskja við, sum gjøgnum sítt lív hevur verið útsettur fyri bæði hatur, mismun og happing grundað á sín húðarlit.
Tá eg havi sagt “Tað er ikki so ringt, sum aðrastaðni”, hevur tað verið ein máti at drepa samrøðuna. Ein máti at verja meg sjálvan og ikki grava í gomlum sárum. Eg skal vera sterkur, eg skal vísa, at eg eri sterkur, og eg skal vísa, at tað ikki hevur vunnið á mær.
Men tað er at ganga við einari masku, altíð at skula spæla sterkur. Tí eingin er sterkur allatíð, tað er ógjørligt, og tað er ikki ein sunnur máti at liva uppá. Eg hevði ynskt, at eg hevði sagt okkurt, spurt um hjálp, ella gjørt vart við tað, so onnur heldur ikki føldu, at tey stóðu einsamøll, tá tey komu út fyri rasismu. Tí haldi eg, at hetta tiltakið er eitt fantastiskt høvi at síggja, at man ikki stendur einsamallur, og at tað faktiskt eru fólk, sum standa saman við tær.
Tiltakið í dag er ein rørsla, ein uppreistur móti rasismuni. Black Lives Matter vísir á, hvussu rasisma kann breiða seg sum krabbamein í einum samfelagi, um eingin steðgar henni. Tí hava vit brúk fyri at siga frá.
Vit kenna alt ov væl, hvussu vit í Føroyum ofta ikki hava hug at tosa um tey keðiligu tingini, vit feia tað undir teppið. Vit lata rasistiskar viðmerkingar liggja, tí vit ikki orka at taka kampin. Avleiðingarnar av tí er, at einki verður broytt, og onnur sum eg stríðast einsamøll.
Tí vóni eg, at øll vit, sum eru her í dag, hava orkuna og viljan at siga frá og at taka kampin, tá hann er har. Einasti mátin, vit kunnu berjast móti rasismuni í Føroyum, er at kjakast um hana, gera vart við hana, og íðin berjast ímóti henni.
Takk fyri.
Ingilín D. Strøm
Tað er ringt at velja orðini í dag. Kanska serliga tí hevði eg hug at siga nei, tá ið Marianna ringdi og bað meg koma. Tí tað er akkurát tað mótsetta av tí, ið eg sjálv føli, at eg burdi gjørt. Eg føli, at verðin sigur mær, at eg sum priviligerað og hvít skal fyri eina ferð skyld tiga, lurta, læra og stuðla treytaleyst. Tí tað er milt sagt dupultmoralskt at standa her og halda eina talu um, at eg skal lurta, læra og stuðla. Og tó …
Samstundis dugi eg at skilja, at tað er neyðugt at fáa bóltin á rull, at tosa um hesi tingini. At lufta, at eg sum hvít ongantíð havi skulað tikið støðu til mína egnu rasu, men havi livað í einum skraddaraseymaðum samfelag til júst mín, sum er innbúgvið rasistiskt, uttan at vit geva okkum far um tað. Og vissi tað skal vera skraddaraseymað til onnur enn hvít, so skulu vit fáa eyga á og útrudda rasismuna, aktivt.
Mantraið má vera, at tað er ikki nokk bara at vera ikki-rasistur. Vit skulu vera aktivt anti-rasistar. Listafólkið Banksy haldi eg hevur megnað at lýsa sinnisstøðuna væl:
“Í fyrstani hugsaði eg, at eg skuldi tiga og lurta eftir svørtum fólki um hetta. Men hví skuldi eg gjørt tað? Hetta er ikki teirra trupulleiki. Hetta er mín trupulleiki. Systemið svíkur litt fólk. Tað hvíta systemið. Sum eitt brotið rør, sum fær vatnið at seyra inn í íbúðirnar niðriundir. Hesin trupulleikin ger lívið hjá teimum, sum búgva niðriundir, óliviligt. Men tað er ikki teirra trupulleiki at fáa greiðu á. Tað kunnu tey ikki – ongin lovar teimum inn í íbúðina uppiá at gera tað.
Hetta er ein hvítur trupulleiki. Og um hvít fólk ikki orðna tað, so má onkur koma uppá og sparka hurðina inn.”
Vit eru her orsakað av eskalering av politiharðskapi mótvegis svørtum í USA gjøgnum nógv ár. Vit sóu til fulnar drápið á George Floyd á okkara telefonum, teldum, heima í stovunum. Politisturin, hesin álitispersónurin. Hvat fær hann at hugsa, at tað, sum hann ger, er ókey? Tað er rasisma. Tað er, at lívið hjá honum, sum liggur og stríðist og ferð eftir ferð sigur, at hann ikki fær andað, er minni vert enn lívið hjá politistinum, ið heldur knæið niður á hálsin. Ella politistarnir, ið brutu inn í íbúðina hjá Breonnu Tyler og myrdu hana. Ella Tony McDoyd, ið politistar skutu uttan grund tveir dagar eftir George Floyd. Uttan konsekvensir. Tað er eingin onnur forkláring. Eingin. Tað er rasisma í heilum líki beint fyri eygunum á okkum. Og hetta eru bara tey dømini, vit kunnu nevna innan seinastu mánaðirnar, ið hava verið í tíðindunum, og har avleiðingin var fatal. Men hvussu nógv onnur dømi eru? Hvussu stór er útbreiðslan av órættvísi mótvegis svørtum?
Tað er ringt at tala út frá nøkrum, sum mann fær so ógvusligar kenslur av. Sum ristir í tað innasta í okkum – okkara fatanir av, hvat er rætt og skeivt. Tí tað er ongin av okkum, sum ivast í, at tað at drepa ósek er skeivt. Vit verða ill, kedd, frustrerað. Tað er orka. Sum kann umsetast til at brúka í okkara egna nærumhvørvi.
Tí kúgan, hatur og órættvísi kennir ikki landamørk. Heimurin er bundin saman.
Hetta hatrið í Føroyum sæst sum speirekandi viðmerkingar á netinum, í skúlagarðinum, í skiftingarrúminum, – og vit skulu ikki bara vera ímóti hesum og tiga. Hatur má temjast við konfrontatión, sannleika og tí góða.
Hatur má ikki fáa pláss at vaksa seg sterkt.
Eg vil siga eitt sindur um politiska korrektheit. Og sartheit. Tí tá ið vit øll fara í holt við at tala at við familjudøgurðaborðið ella í kantinuni, fara vit at fáa at vita, at vit “ikki skulu vera so sart”. Fyri tað fyrsta: Um tað ikki skal meir til enn ein lítil rættleiðing at oyðileggja góða stemningin – hvørji eru so sart? Fyri tað næsta, er tað sart aktivt at arbeiða ímóti órættvísi? Og hvussu innilukkað og veruleikafjart er eitt samfelag, sum brúkar politiska korrektheit sum skeldsorð? So komfortabul í okkara hyggerasismu, sum allíkavæl er so sart, at ein lítil rættleiðing koppar henni.
Um vit suma heilt út. Heimurin í dag. Vit eru øll partur av rasistiskari kúgan hvønn dag – vit útnýtta tilfeingi og arbeiðsmegi til at verja og økja um yvirflóð av vørum og vøkstur, venda blinda eygað til kríggj og ófrið. Vit eru so avskorin frá heiminum, at vit halda, tað er í fínasta lagi við eini “Nei til flóttafólk”-kampagnu, ið tapetserar allan býin, og økja ótarnað og uttan at blunka um okkara forbrúk, tí vit simpulthenn eru von at síggja myndir av svøltaðum børnum, av druknaðum líkum, ið skola upp á strendur, av skógareldum, av flóttafólkalegum og slummum.
Vit eru von við, at heimurin fortelur okkum, at summi lív eru meir verd enn onnur. Hví góðtaka vit tað? Hví halda vit, at tað er soleiðis, tað skal vera? Hví eru vit von og uppald til at góðtaka nakað, sum er so ringt at svølgja, um vit siga tað hart?
Vit eru úrslit av hesi heimsfatanini, hesum mynstrunum. Og sjálvandi seyrar tað eisini ígjøgnum okkara samfelag. Sum rasisma, ótilvitað og tilvitað í okkum øllum, sum ein sótt. Og tað er bara eitt at gera. Eina nullstrategi mótvegis rasismu. Og í dag byrja vit hesa nullstrategiina. Við at siga, at eisini vit priviligeraðu hava ábyrgd. At rasisma ikki er vælkomin her.
Tí automatiskt hatur og kúgan er ikki nakað, sum er innbygt í okkum sum persónum. Sonur mín, sum er trý ár, spurdi meg herfyri: “Mamma, hvat er at hata?”. Kærleiki, rúmligheit og viljin til at betrast eru innbygd í okkum. Tað skulu vit lata seyra gjøgnum samfelagið.
Ymiskt at lurta eftir og hyggja at:
Breddin viðger rasismu: Prátið byrjar 17:21 https://kvf.fo/breddin?sid=ü09954
Eydna Cecilia Dalsgaard og Marianna Winther Nagata práta um rasismu í Nón:https://kvf.fo/non?sid=109950
ALLÝSINGAR


text:
Kanska eitt sindur yvirdrivið, men tað tóktist, sum leyp Marnar Djurhuus í einum lopið úr Kollafjarðardai niðan á Sornfelli, tá Bragdið leygardagin skipaði fyri 11. Top Run kappingini, ella fyrstu Bragdið Top Run, sum kappingin nú fer at eita. Hetta tí at Mjørkadals Ítróttarfelag saman við radarastøðini er farið í søguna. Renningin hevur tó verið so væl umtókt, at Bragdið heldur fram við fyriskipanini.
Men aftur til Marnar Djurhuus, sum rann Top Run á fyrsta sinni. Mundi hann fara at taka metið hjá Sigurði Justinussen? Og mundi Rigmor N. Arge fara at taka metið aftur, sum hon misti til Valborg Heinesen í fjør? Tað var uppfinnarin av Top Run, Henning Kørvel, sum skeyt renningina í gongd. Um hann rakti Marnar í dintilin, veit eg ikki. Í øllum førum varð hann sum skotin úr einari kanón, og legði seg eftir bert heilt lítlari løtu klárt á odda. Frástøðan vaks og vaks allan vegin. Ikki fyrr enn allarseinasta strekkið í mótvindinum niðan móti málinum byrjaði møði at síggjast á Marnari, men tá hevði hann longu gjørt sítt arbeiði til fulnar. Úrslitið varð, at hann næstan skar tveir heilar minuttir av metinum. Heilar seks minuttir var hann frammanfyri mr. Top Run, Sam Vang, sum hevur vunnið kappingina sjey ferðir. Regin Zachariasen plagar eisini at renna væl til Top Run, og aftur í ár megnaði hann at renna seg til eitt samlað triðja pláss.
Rigmor rann eisini væl, og hon helt nøkulunda ætlaðu ferðina. Tó gjørdu umstøðurnar móti endanum við nógvum mótvindi og regni, at metið ikki kom í hús. Hvirlan bleiv bæði nr. eitt og tvey hjá kvinnum, tí Birna Mohr Joensen rann seg á eitt flott silvurpláss. Hergerð Heldarskarð úr Bragdinum kom á mál sum nummar trý.
1. Marnar Djurhuus í stórformi leygardagin. 2. Ólavur Egholm stríðist við Sam Vang og Henry í reyðum. 3. Regin Zachariasen vísti styrki í brattanum. 4 +5 Birita og Beinta stríddu seg niðan, men høvdu kortini kreftir eftir til ein swing-om við formanninum leygarkvøldið 🙂


text:
Við hesum bloggi vil eg vera við til at seta leiðslu og innovatión á breddan. Eg bloggi um leiðslu, tí eg brenni fyri leiðslu. Eg bloggi, tí eg vil luta við onnur mínar tankar um leiðslu og geva mítt íkast til leiðslutilvitan- og menning.
Í stuttum bloggi eg, tí eg vil:
– Seta fokus á týdningin av góðum leiðarum á øllum økjum
– Luta mínar tankar um leiðslu við onnur
– Vera við til at kveikja og menna leiðarar
– Vísa á ymiskt leiðslutilfar, sum onnur kunnu fáa gleði av
Í blogginnlegginum “Leiðsla á breddan” lýsi eg, hvønn týdning leiðsla hevur og hví neyðugt er at seta fokus á leiðslu.


text:
Frida Kahlo
Frida Kahlo de Rivera (fødd Magdalena Carmen Frieda Kahlo y Calderón; 6. juli 1907 – 13. juli 1954) var ein meksikanskur listamálari, fødd í Coyoacán,[1] sum var best kend fyri sínar sjálvsmyndir.[2]
Lívið hjá Kahlo byrjaði og endaði Mexico City, í heimi hennara, sum var kent sum Bláa Húsið. Hon fortaldi, at hon var fødd 7. juli 1910, men føðiváttan hennara avdúkaði, at hon varð fødd 6. juli 1907. Eftir øllum at døma ynskti hon at føðiár hennara skuldi vera samstundis sum meksikanska kollveltingin byrjaði, soleiðis at lív hennara byrjaði samstundis sum nútíðar Meksiko.
Meksikonsk mentan og amerindiansk mentan og siðvenja hava stóran týdning fyri listina hjá Kahlo, og av og á verður hennara list søgd at vera naiv list ella fólkslig list. Verk hennara verða eisini søgd at vera surrealistisk.
Kahlo var úti fyri einari álvarsligari ferðsluvannlukku, tá hon var 25 ára gomul, hon sat í einum bussi, sum rendi saman við einum trolleybussi. Hon var illa særd, og var plágað av pínu restina av lívinum. Eitt skifti sat hon eisini í koyristóli. Vannlukkan var eisini orsøkin til, at hon fót í holt við at mála. Hon segði, at orsøkin til at hon so ofta málaði seg sjálva var tann, at hon so ofta var einsamøll, og at "eg eri tað evnið ið eg kenni best", sum hon segði.
Hon sá nógv upp til meksikanska listamannin Diego Rivera, og í 1929 blivu tey gift. Hon kundi ikki fáa børn orsakað av vanlukkuni.
Kahlo var tað fyrsta listafólki úr Meksiko, sum seldi eitt listaverk til kenda franska listasavnið Louvre, tað hendi eftir at hon hevði eina framsýning í París í 1939.
Keldur[rætta | rætta wikitekst]
- ↑ "Frida Kahlo". Smithsonian.com. http://www.smithsonianmag.com/arts-culture/kahlo.html. Heintað 2008-02-18.
- ↑ Frida Kahlo av Adam G. Klein


text:
Albania er ímillum allar fatækastu lond í Evropa. Meginparturin av landinum er fjallalendi og einans nýtiligt sum geitar- ella seyðabeiti. Í øldir stóð landið undir Osmannaríkinum, og tá ið turkar fóru haðan í 1913, var Albania illa fyri á øllum økjum; har vóru hvørki vegir ella jarnbreytir, og ídnaður var eingin. Næstan alla 20. øld hevur Albania verið fasistiskt kongsveldi og kommunistiskt einaræðisland. Í 1991 vóru fræls val. Albanar stríðast nú við at umskipa búskapin og menna landið.
Frá 1944 til 1985 stýrdi kommunistiski einaræðisharrin, Enver Hoxha, Albania. Meðan hann stýrdi, varð landið fullkomiliga avbyrgt frá hinum londunum í Evropa. Markið til gamla Jugoslavia og Grikkalands varð stongt, og eisini varð alt samband við Italia bannað. Eftir 1960 hevði Albania bara handilssamband við Kina, og allur flutningur skuldi bara fara um teir báðar havnabýirnar Durres og Vlore. Kommunistarnir mentu stálídnaðin, men lótu landbúnaðin liggja á láni og gjørdu annars einki at menna landið.
Ættin ella húskið hava nógv at týða í Albania, og bara fá ár eru síðan, at myndugleikarnir eggjaðu hjúnum at eiga mong børn. Frá barnsbeini verða albanar lærdir at verða orðhaldnir, á albanskum „besa". Stendur maður ikki við sítt orð, t.d. í einari handilsavtalu, er tað stór skomm.
Lítið arbeiði er í Albania, og lønin er lág. Um triðingurín av fólkinum arbeiðir í landbúnaðinum, hin triðingurín arbeiðir í ídnaðinum og tænastuvinnuni. Seinastu árini eru mangir albanar farnir til Grikkalands og Italia at arbeiða.
Stórur partur av Vesturbalkan er fjallalendi. Orðið „balkan" merkir „fjøll". Fyrstir at nýta hetta orð um hesi lond vóru turkar, sum ráddu í øllum Balkannesi úr 15. øld til fyrst í 20. øld. Frá 1918 til 1991 vórðu øll londini á Vesturbalkan uppi í samveldisríkinum Jugoslavia, tó ikki Albania, sum varð verandi frælst, óheft ríki. Meðan sterki kommunistaovastin Tito ráddi, eydnaðist myndugleikunum at hava tamarhald á spenninginum ímillum øll fólkasløgini; men tá ið hann doyði, og kommunisman í Eysturevropa og Sovjetsamveldinum fall, kyknaði avgamla stríðið ímillum fólkasløgini upp aftur. Tað elvdi til, at Jugoslavia varð syndrað, og herviligt borgarakríggj brast á. Kríggið vardi í 4 ár frá 1991-95.
Alt síðan fornøld hava mong ymisk heimsríki havt hesi lond undir sær, og hvørt teirra hevur havt sína ávirkan á málið, klædnabúnan og átrúnaðin hjá fólki. Her í bosniska býnum Mostar daga kirkjuspírini á ortodoksu kirkjuni, á rómversk-katólsku kirkjuni og islamsk moskutorn upp ímóti luftini. Islam kom henda vegin við turkum, tá ið teir tóku hesi lond í 15. øld. Nú á døgum koma aðrar mentanir aftur at teimum, ið hava verið frammi, so hvørt ymsu tjóðirnar royna at endurskapa samleika sín.
Í mongu dølunum veksur nógvur leyvskógur og nálaskógur. Men bratta og grunna fjallalendið er frálíkt til landbúnað. Mesti landbúnaðurin er fram við áirnar, serliga við Donau. Har verður nógv grønmeti dyrkað, t.d. hvítkál, paprika og bønir; á víðu, grasgóðu fløtunum er nógv neytahald.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Tirana
Vídd: 28.750 km2
Fólkatal: 3.190.000
Alment mál: albanskt
Átrúnaður:
kristindómur 30%, islam 70%
Stýrirlag: fólkaræði, fleirflokkaskipan
Gjaldoyra: lek (ALL)


text:
Útiskúlin hjá 3. flokki í Tofta skúla er ikki lagdur í fast skema og tí er nógv ymiskt á skránni. Er veðri til vildar, eru tey úti í náttúrini, og tey vitja á arbeiðsplássum í Nes kommunu. Eisini verður skipað fyri ymiskum skeiðum ella verkstøðum á skúlanum.
Seinasta fríggjadag vitjaðu tey á kommunuskrivstovuni hjá Nes kommunu, har tey hittu borgarstjóran, Jóhannus Danielsen.
Borgarstjórin greiddi teimum frá hvussu nógvar kommunur vóru í Føroyum og hvørjar uppgávur kommunurnar høvdu. Eisini greiddi hann frá, hvussu fólk blivu vald í kommunustýrini, hvussu nógv fólk búðu í Nes kommunu og hvussu nógv arbeiddu hjá kommununi og hvat tey gjørdu. Eisini greiddi borgarstjórin frá hvat hann sjálvur gjørdi.
Børnini vístu stóran áhuga og settu fram nógvar spurningar. Børnini fingu rundvísing á kommunuskrivstovuni og áðrenn tey fóru aftur í skúlan, fingu tey Sunkist og twix frá borgarstjóranum.


text:
Uppskot til ummælis
-
Kunngerð um tíðaravmarkaða veiðu eftir botnfiski á Føroya Banka 2020Ummælisfreistin er farin
-
broytta skipan fyri koyrikort til vinnuligan fólkaflutning (bólkur DV)Ummælisfreistin er farin
-
Uppskot til kunngerð um próvtøkur á Fróðskaparsetri FøroyaUmmælisfreistin er farin
-
Uppskot til kunngerð um útbúgvingar á Fróðskaparsetri FøroyaUmmælisfreistin er farin
-
Uppskot til kunngerð um upptøku til lestur á Fróðskaparsetri FøroyaUmmælisfreistin er farin
-
Uppskot um ókeypis pneumokokkoppseting til ávísar persónarUmmælisfreistin er farin
-
Ókeypis koppseting fyri kikhosta til barnakonur (Gildistíðin verður longd)Ummælisfreistin er farin
-
Uppskot til kunngerð um føroyskt sum annaðmál til hoyringarUmmælisfreistin er farin
-
Vápnalógin verður broyttUmmælisfreistin er farin
-
Onki gjald krevjast fyri føðingar í Føroyum, um annað av foreldrunum er lesandiUmmælisfreistin er farin
-
Rætting viðvíkjandi eftirløn uttanfyri EftirlønarlóginaUmmælisfreistin er farin
-
Loyva peningastovnum at velja millum ymiskar undirskriftarloysnirUmmælisfreistin er farin
-
Frítøka fyri uttanlandsinntøku, hækking av bundna inngjaldinum og javnbjóðis kapping millum eftirlønarveitararUmmælisfreistin er farin
-
Dagføring av skattafríu upphæddini til sjálvboðið arbeiði innan ítróttarøkiðUmmælisfreistin er farin
-
Uppskot til ríkislógartilmæli um at dagføra galdandi reglur í Føroyum um kæru og endurgjaldsrættin innan heilsuverkiðUmmælisfreistin er farin
-
Vakmyndatól í undirsjóvartunlunum og um stakupplýsingar úr akfarsskránniUmmælisfreistin er farin
-
Revsilógin verður broyttUmmælisfreistin er farin
-
Um løggilding av elinnleggjarafyritøkumUmmælisfreistin er farin
-
Løgtingslóg um elektriskan útbúnað, innleggingar og tilfarUmmælisfreistin er farin
-
Um fyribyrgjandi tiltøk ímóti hvítvaski av vinningi og fígging av yvirgangiUmmælisfreistin er farin
-
Uppskot til løgtingslóg um broyting í løgtingslóg um frískúlar til hoyringarUmmælisfreistin er farin
-
Kunngerð um at lækka ALS-gjaldiðUmmælisfreistin er farin
-
Uppskot um at hækka arbeiðsloysisstuðilin og eftirløn av arbeiðsloysisstuðliUmmælisfreistin er farin
-
Uppskot til løgtingslóg um doping og óreiðiliga ávirkan í ítrótti til hoyringarUmmælisfreistin er farin
-
Avslátturin á heilivági til havbúnaðin verður lækkaðurUmmælisfreistin er farin
-
Broyting í kunngerð um taðingUmmælisfreistin er farin
-
VælferðarlógUmmælisfreistin er farin
-
Uppskot til kunngerð um broyting í kunngerð um upptøku í gymnasialu miðnámsútbúgvingarnar (Upptøkukunngerðin) til hoyringarUmmælisfreistin er farin
-
TonsaskattalóginUmmælisfreistin er farin
-
Kunngerð um kelduvatn og natúrligt mineralvatnUmmælisfreistin er farin


text:
09 april, 2015

Norðurlendska samstarvi, sum Fjarlestrardepilin er knýttur at, bjóðar nú út nýggja master útbúgving í IKT (informations- og kommunikations teknologi).
31 marts, 2014

Útbúgvingin gevur tær førleikar at arbeiða við menning av heimasíðum av ymiskum slagi.
31 marts, 2014

Bachelor í Software engineering, umvegis fjarlestur í Svøríki.
31 marts, 2014

Bachelor í informatik við sergrein í system-menning, umvegis fjarlestur í Svøríki.
19 juni, 2013

Bachelor útbúgving í Information Management umvegis fjarlestur í Norra.


text:
Jobmatch verður í dag
Í dag byrjar Jobmatch á netinum. Vegna korona er Norðurlandahúsið skift út við ein nýskapandi talgildan pall, har fyritøkur og stovnar bjóða seg fram at koma á tal við útisetar og føroyingar, sum sóknast eftir nýggjum starvsmøguleikum. Í ár luttaka 42 fyritøkur, kommunalir og almennir stovnar, og longu nú hava knapt 200 fólk skrásett seg áðrenn Jobmatch letur upp “live” netinum.
Til ber at fara inn á talgilda pallin allan dagin, og frá kl. 12-17 eru fólk klár á básunum at samskifta við tey vitjandi. Tað er ókeypis at vitja starvsstevnuna á netinum.
Á starvsstevnuni verða eisini fyrilestrar frá fleiri av teimum, sum hava bás á Jobmatch. Til ber at kunna seg um skránna á jobmatch.fo
Høvuðssponsorar á Jobmatch 2020 eru Bakkafrost og Tórshavnar kommuna.


text:
MENNINGARHJÁLP: KONTONUMMAR3. mars 2020
KONTO NUMMARIÐ HJÁ MENNINGARHJÁLPINI ER: 6460 0003763244
Mikudagin fara næmingar á Glasi at hava temadag um menningarhjálp. Umløgd undirvísing verður hendan dagin og næmingar kunnu eisini arbeiða fyri at savna pening inn til menningarhjálp. Møguleikarnir at savna pening inn eru tríggir í tali:
- Næmingar finna arbeiði sjálvir
- Næmingar fáa ávíst arbeiði frá næminganevndini
- Næmingar luttaka í luttaka í umlagdari undirvísing frá kl 09.15. Her fáa næmingarnir undirvísing í mannarættindum og menningarhjálp frá ávikavíst Amnesty og Reyða Krossi. Ætlanin er at gera eitt næmingablað, so gott hevði verið um fólk taka egna teldu og egið myndatól við.
Tey, sum hava biðið Menningarhjálpina finna arbeiði, fáa ein mail sendandi við nærri upplýsingum um arbeiðsplássið og eina kvittan, sum fyritøkan skal vátta fyri flyting. Tað er av alstórum týdningini at næmingarnir møta á rætta stað og til røttu tíð.
Innsavnaði peningurin (300 kr. – ella meira) skal gjaldast inn á konto í BankNordik (registreringsnummar 6460, kontonummar 3763244) skjótast gjørligt, og í seinasta lagi 14 dagar eftir hjálpardagin, tvs. 18. mars.
Vinaliga
Menningarhjálpin


text:
Vit vilja við hesari áheitan, nú val er fyri framman, heita á tykkum øll sum blíva vald, at hugsa um námsfrøðiliga økið. Kommununar umsita ein stóran part av tí námsfrøðiliga økinum, sum fevnir líka frá vøggu til grøv, og her mugu raðfestingar gerast.
Námsfrøðiliga økið í kommununum fevnir um:
• vøggustovur
• barnagarðar
• frítíðarskúlar
• frítíðartilboð
• ungdomshús
• forskúlar
Økið fevnir víða og vit gera nógvar praktiskar uppgávur í gjøgnum dagin, og hesi krevja tíð. Tíð saman við børnum/brúkarum er tað, sum er mest umráðandi fyri ein námsfrøðing. Tíð til at geva okkara børnum/brúkarum tað besta, tað er nærleika, umsorganina, læring og menning, alt tað, sum eitt menniskja hevur tørv á.
Vit koma við hesi áheitan, eftir at starvsfólk og foreldur, hava verið í miðlunum og sagt frá um støðuna á dagstovnaøkinum. Vit vilja enn einaferð heita á tykkum politikarar, um at seta tykkum inn í viðurskiftini og taka námsfrøðiliga økið alvorligt.
Vinaliga
Námsfrøðingaráðið
Sonja Einarsdóttir, Anja Haldansen, Elsa Henrysdóttir av Reyni, Krista Hvannastein og Bjørg av Kák Olsen


text:
Grafia Í Klaksvík og Estra í Gøtu hava frá 1. januar 2019 somu eigarar og fara samstundis undir at samskipað virksemið. Endamálið er at styrkja kappingarførið og bjóða eina fjølbroyttari og betri tænastu.
Í samtakinum starvast níggju fólk, ið hava royndir og útbúgvingar innan design, grafikk, web og prent. Er talan um sniðgeving, heimasíður ella prent fæst alt nú frá sama veitara.
Grafia verður framvegis rikið sum sjálvstøðugt felag í Klaksvík, og staðsetingin verður tann sama á Gamla Seglhúsinum, Klaksvíksvegur 48.
Jastrid S. Gullaksen heldur fram sum stjóri á Grafia og Gunvá við Keldu verður nevndarforkvinna. Sonja á Líðarenda og Gunvá við Keldu halda fram sum stjórar á Estra og Jónreid Dalheim heldur fram sum nevndarformaður. Afturat Sonju á Líðarenda og Signar í Homrum, tekur Jastrid S. Gullaksen sæti í nevndini.


text:
Liggja nátt í Skúvadali
Húsið í Skúvadali, sum bleiv endurreist har í 2016, varð gjørt fyrst og fremst til SNP, Skótalið Nólsoyar Pálls. Seinastu árini hevur eitt miðvíst arbeiði verið gjørt fyri at menna SNP. Nú kann sigast at áhugin fyri gulu skótunum er farin at vakna. SNP skótarnir hava verið ásýniligari í lokalsamfelagnum seinastu árini, orsakað av miðvísum arbeiði hjá nøkrum eldsálum.
Í morgun fór eitt lið av ungum skótum eystur í Skúvadal á eina stutta skótalegu. Fari var av Oyravegnum um 10 tíðina í morgun og ætlanin er at sova har í nátt og at koma aftur til Klaksvíkar í morgin.


text:
Sangir
Kveik ljós
Kveik ljós
Eitt ljós skal lýsa um alla víðu verð
Hin skæra himna-stjørna, sum heimur okkar er
Lat vónir vakrar vaksa, og góðsku vinna fram
Lat heim og himmal hittast, tí ljósið sigur vann
Kveik ljós
Tvey ljós ið boða, um kærleika og trúgv
Ein lykt, for fótum teirra, sum altíð byggja brúgv
Slepp fangum út úr kliva, slepp flýddum børnum heim
Kveik ljós teim sorgarbundnu, ein ugga ber tú teim.
Kveik ljós
Trý ljós, sum loga, har kríggj og ósátt stá
Har frælsið verður fjøtrað, slít tú tær leinkjur tá
Lat mannavirðið sigra, tí alra ogn er tað
Kveik ljós hjá øllum teimum, íð syngja frælsis lag.
Kveik ljós
Tær fýra kertur, sum glampa honum hjá
Sum elskar alt sum andar, hvørt kykt og hvørt eitt strá
Kveik ljós for himins drotti ið føddist fornu tíð
Nú semjast heim og himmal hjá barni krubbu í.